Ralhrang Pawlin Tlangval Lal Ro Mawi An Urthat >>> – Meifar\nSalai Lal Ro Mawi (kum 24) cu ralhrang pawlin an urthat thu theih a si. Kan dungah hringtu a pa in Kalay peng sungah a hlo thu hi arak phuang zo, Lal Ro Mawi hi Thanphu khuami a si.\nDecember 4 ah Myitha tiva kiang leilet hna a ṭuan laiah ralhrang pawlin an kai ih ralkham awknak ah an hmang. Oo Myay Htoo khua ah an hruai ih an urthat. A ruhro pawl cu December 7, 2021 ah CDF-KKG in an va la ih Christian dan vekin an vuiliam.\nThudang: Ralhrang Pawlin Pa Ngun Nei Thang An Urthat\nRalhrang pawlin December 5, 2021 ah Chinmi pakhat cu hridai thawn an tawnbet ih an urthat thu theih a si. Kalaymyo thlanglam Chaungkhuah khua mi Pa Ngun Nei Thang cu Myitha tiva kiangih an pee loram sung thlam ah an kai ih an hruaisuak.\nOo Myay Htoo khua ah an hruai ih inn pakhat sungah hridai thawn an tawnbet hnuah inn thawn an urthat thu Chin National Organization thuthang sungah an tarlang. Pa Ngun Nei Thang ih ruak cu CNDF Kalay tatmaha (Vakok) in an va la ih December 5 simlam ah Christian dan vekin an vuiliam. Pa Ngun Nei Thang hi sualnak nei lo khuasung mi lo hnaṭuan a si.


Lairawn doawknak ah Ralhraang SAC ralkap 5 an thi - Falam Online Media\nLairawn doawknak ah Ralhraang SAC ralkap 5 an thi\nSagaing ramṭhen, Thlanglam Kalay, Natchaung khua kiang ih ziinpi zawh ngamlo ralhraang ralkap pawl cu CNDF (VAKOK) le ပ.က.ဖ ralkap pawl in an rak kap ih a hmun rori ah ralhraang ralkap 5 an thi tiah theih a si.\nCNDF (VAKOK) ṭuanvonei mipakhat in media hnen a sim dan ah SAC ralkap hi thazaang 25 hrawng an si ih nazikhuai hrawng an kapaw.\nApril 24, zinglam nazi 10 hrawngah Ziinpi zawh ngam loin hramlak ihsin an feh lai cu an rak bawh cia ih an rin lo lai ah an kap ih a hmun ah ralhraang ralkap 5 an thi tiah CNDF (VAKOK) ṭuanvonei mipakhat cun KTM hnen ah a sim.\n“Natchaung saklam ah ဝါးပုတ်ကြီးချောင် timi hmun a um. Ralhraang pawl cu hmun 3 in an ra ih cuih hmun lam a ratu 25 hrawng an um. Kan rak bawh cia ih kan kap, a hmun ah 5 an thi. Kan lam hriamtuar umloten dung kan siip thei saal” tiah amahcun a ti.\nRalhraang SAC ralkap pawl cu ziinpi ah bomb kammi a um ding an phang ruangah hramlak an zawh ih, culaifang ah hriamkai ṭangrual pawl in an rak kap a si.\n“Doawknak cu nazikhuai hrawng lawng a rei ding. Kan rak bawh cia ih in hmu lo. Kan umnak Natchaung, Chaungkhuah lam cu ralhraang pawl ziinpi direct in an zawh ngam lo. Bomb kammi a um an phang ruangah ziinheelin Lam an thian phah. Culaifang ah kan bawh ih kan rak kap mi a si” tiah CNDF (VAKOK) ṭuanvoneitu cun a ti.\nZuk : VAKOK (CNDF) ralkap pawl\n← Dr. Rodinga – MAH in remdaihnak thurel dingin Tlangpar hriamkai pawl a sawm nak san\nMopuai zawhtum Chin/Kuki mino 2 That Tuar →\nDangdai Duhphorhnak Zuk pawl hin Leitlun huap Mipi A Hiip Hleice\nMonywa ih Lamzawh Duhphorhnak ah Mi 6 an kap that


Kum kimlo Nauhak zahmawh rimnam video zohtambik ah Mizoram tel ve | Falam Online Media\nKum kimlo Nauhak zahmawh rimnam video zohtambik ah Mizoram tel ve\nIndia pum huap in Covid 19 Lockdown caankhiah sungih kum kimlo nauhak nupasinak hmangpi lai video, tisa hairnak suakter theimi nauhak zuk zoh/hawl tambik pawl lakah Mizoram a telve ti`n Childline India Helpline cun a tarlang.\nIndia Child Protection Fund New Delhi ih research nei nakih hmuhsuahmi a siih Lockdown thok hnu, a ninii in a zohtu an tam vivo tikhalin an tarlang.\nResearch tuah nakih hmuhsuahmi ah “Covid 19 boruak Lockdown thok ni in, ni 19 sungah nauhak tawkkherhnak, zahmawh lam ṭongkam thawn nauhak hmuhsuam, nauhak kutthlak, zahmawh lampang thawn nauhak blackmail tivek thawn pehpar ih bawmdilnak phone call 92,000 a um” ti`n Childline India Helpline cun a tarlang.\nHih thuthawn pehparin “Kum kimlo nauhak nupasinak hmang lai video le taksa hiarnak suakter theimi nauhak tleirawl zuk zohtu, Mizoram ih um pawl cun hmundang/khuadang ih zoh mi vekih lang dingin Virtual Private Networks (VPNs) an hmang tam zet” tiah India Child Protection Fund New Delhi ih hmuhsuahmi ah an tarlang.\nHih thuthawn pehpar mi ah Mizoram State Commission for Protection of Child Rights cun “Hivek, nauhak nupasinak hmangpi lai video zoh/hawl hmangtu le nauhak par ih thilsual tuahtu pawl cun nauhak pawl thawn nelaw dingin an bum/lem hmaisa. Cutin an bum thei hnu ah zahmawh hup thei fang thuamhnaw tivek hruk terin an zuk ih, cuih zuk hmangin neta hnu ah an blackmail ih an mai` duh mi an tuahter ṭheu. Curuangah hivek thil rapthlak thlenglo dingin kan fa le pawl umtlandan, internet hmandan tvp cu ne le pa in ṭhaten ngaihven a ṭul a si.”\n“Hivek misual pawl in internet hmangin zahmawh rimnam tibuainak, tibuaitum an um pang le MSCPCR office phone number 0389 2314828/ 0389 2329587 lole CHILDLINE 1098 pawl ah report lohli dingin thu kan than a si” tiah Mizoram State Commission for Protection of Child Rights cun a tarlang a si.\n← George Washington khal in Olaiten In Neh Ka Zum Lo – Pu Trump\nFalam ih Innhmun Dilnak Form Lei Theih Tlang Ding, Lei Danding le Ṭul Dang …. →\nJuly thlacem tiang India-Myanmar ramri luhsuahnak Phit


Leilung Ṭha Bang Thinlung | Radio Veritas Asia\n“Leilung Ṭha Bang Thinlung” (sim tu - Rev. Fr. Peter Zin) July 24, 2020 (Ninga ni)\nBawi Khrih ah duhdawtmi nu le pa, u le nau pawl, Bawipa ih pek mi hnangam daihnak cu nan zate hnenah um hram seh. Tuni 2020 July 24 (Tlawngkai ninga) ni ih kan siar ding mi Gospel thawn pehpar in “Leilung Ṭha Bang Thinlung” timi thulu thawn thlarau thazaang kan lak tlang cio ding in ka lo sawm duh. Kan siar ding mi Thuthangṭha cu:-\n18. Curuangah hi thlaici vorh tahṭhimnak ih tican hi ngai uhla thei uh.\n19. Lamzin tluan ih a tlami thlaici pawl cu vancung Uknak thu a thei nain a tican a thei thei lotu pawl an si. An thinlung sungih tuhmi kha Miṭha lo pa in a laksaksal a si.\n20. Lungsedaap lakih a tlami thlaici cu vancung Uknak thu an theih ve tein lungawi zet in a pomtu an si.\n21. Lungawi zet in an pom nain an sungah thukpi a pil lo ih rei an daih lo. An pommi thu ruangah harsatnak le hremnak a ra thlen tikah an letsal lohli.\n22. Hlingbur lakih a tlami thlaici pawl cu vancung Uknak thu a thei nain hi leilungtlun nunnak thuhla ah donhar ih a ummi pawl an si. Sum le saw an duhnak in cuih thu cu a tuam ih rah an nei thei lo.\n23. Leilung ṭha ih a tlami thlaici pawl cu vancung Uknak thu a hna in a thei ih a tican tla a theithiamtu pawl an si. Annih cun rah an nei ih a ṭhen cu a let zakhat, a ṭhen cu a let sawmruk, a ṭhen cu a let sawmthum tiang an rah a si,” tiah a sim.\nHimi Bawi Jesuh in Vancung Uknak thawn pehpar in a sim mi tahṭhimnak ah thlaici vorhtu pa ih a vorh mi cu a bang aw ṭheh mi thlaici a si. Asinan rah ṭha an rah le rah le rah lo cu khui tawk hmun ah an tlak timi thawn a saing mi a si. Cuvek thotho in Pathian ih ṭongkan tla cu kan zate par ah a bang aw in a tla ih rah ṭha a rah le rah lo cu kan thinlung thawn a saing ve a si. Tuni kan thei mi tahṭhimnak kan zoh a si le a tlangpi in kan thinlung hi phunli in kan ṭhen thei ih, cumi phunli sungah kan nih teh khui mi vek bik kan si pei timi khal cu a tharin ruat tlang sal uh si.\nA pakhatnak thinlung cu ziangthawn a bang ti si le lamzin tluan thawn a bang a ti. Lamzin cu kan thei vek in mi ih fehnak miih pal ringring mi a si tikah a leilung cu a hak zet ih thlaici cu a sungah a lut thei lo. Lamzin vek thinlung cu mi lungruh zet, mi puarthau zet pawl ih thinlung vek hi a si. Milungruh pawl cun Pathian ih ṭongkam cu an thei nan an thinlung sangka an ong duh lo ruang ah Pathian ih ṭongkam a si mi thlaici cu an sungah a lut thei lo a si.\nA pahnihnak thinlung cu lungto a tamzet mi lei ram thawn a bang ih Leilung mal lai a tel ruangah thlaici cu a kheu thei ko. Asinan lungto a tamtam tuk ruang ah a hram a thuk thei lo ih ni a sa tik ah a ro cih, a thi cih lala. Himi pawl hi zo vek an si pei kan tile Jesuh na zum le cu rumdamnak na ngah ding, na harh dam ding, na lian ding, na hlawh tling ding ti vek in Jesuh zum le cu leitlun ah mah duh mi pohpoh a kim ṭheh dingin an ruat ih lungawi zet in Jesuh Khrih an cohlang, an cohlang hnu ah an ruah nak vek in an sinpi sal lo tikah zumnak an neih mi a hlo sal ṭheu. Cuvek pawl ih thinlung hi lei hnak in lungto a tam sawn mi lo ram vek a si.\nA pathumnak thinlung cu hlingbur thawn a khat mi hmuan thawn a bang. Leilung khal cu a daih in a um ko ih thlaici khal cu ṭha te in a nung thei ko. Asinan hlingkung pawl in a huap tuk tik ah rah an rah thei ve lo. Zumlo tu pawl cu um hrih se la, Himi pathum sungah kan nih zumtu pawl hi a pathumnak ah tam pi kan tang ding tin ka ruat. Pathian ṭongkam a zum lo lawlaw le kan si lo, zum cu kan zum na in leitlun thilri duhnak ah siseh, leithlun hrangah lawng ruatin khuaruah harin kan umnak siseh, lei tisa duh nak nih in neh tuk ṭheu tik ah kan zumnak cu a nung rero ko na in rah a rah thei lo mi ah kan cang ṭheu a si.\nA pali nak thinlung cu leilung, leiram ṭhavek asi. Thlaici cin nak ding ih leilung ṭha kan timi hi kan zoh tikah a leilung hi a nem ih a sungah thlici ṭha ten a lut thei. Cun thlaici a keuh tik ah a kung a hnaihnok thei tu ding pawl hi vat ṭheh, sial ṭheh a si. Kan thinlung khal cu leilung ṭhavek in, thlaici a lut thei dingin a nemmi si a ṭul a si. Thlaici a kheu tikah a hnaihnok thei tu ding pawl kha kan sial ringring ding khal a ṭul ding asi. Bawi Jesuh in ‘kei cu nun nem mi le tangdornak thinlung a nei mi ka si, ka hnen ihsin zir uh in ti. Bawi Jesuh hnen ihsin kan zir a si le thinlung nemnak, thinlung tangdornak kan nei thei ding. Cutik ah thlaici ṭha a simi Pathian ih ṭongkam cu kan thinlung sungah a lut thei ding ih, a let sawm thum, a let sawm ruk, a let zakhat tin rah a rah thei tu kan si ding a si.\nJesuh ih unau diktak


British Prime Minister, David Cameron le Suu Kyi Biakawknak Nenawi - Chinland Today Media\nApril 14, 2012 4:58 am·1 comment\nBritish Prime Minister, David Cameron cu Kawlram a suahsan hlan ah Aung San Suu Kyi thawn British ambassador Andy Heyn ah cabuai pakhat hil tlangin rawl ei tlangnak an nei. David Cameron, Kawlram ih a tlawn laican hi Kawlram ih tidaipuai hman laifang caan a rak si. David Cameron cun British in Kawlram a hremnak a hlih ding thu khal a sim ta.\nDavid Cameron cun Asung San Suu Kyi thawn an tawnawk hlan ah Kawlram president Thein Sein thawn thurel tlangnak an nei hmaisa. Zunglam thuthawn pehpar lawngsiloin David Cameron cun Kawlram ih torist pawl mit la zettu Buddhist pagoda tualrawn ah a leng ve.\nKawlram hi a thuhla a tamzet. Mipi tamzet sekhaazet ih uknak hnuai ah an um ih miharsazet ah an cang theh, hivek ding a si lo tiah David Camdron cun Naypyidaw khawpi ah a sim. Tu acozah in thansonak karbak tuah vivo a tum cucu tha pektlak a si. A lungawiumzet. Cun, Suu Kyi hi kei cun zalennak duhtu pawl hrangah cun zamthimtlak tleu mawizet a si tiah David Cameron cun a sim bet.\n“Zalennak ding hrangah peng le tlang tamzet kan feh a tul lai ruangah acozah hin diklozetin hivek lamzin hla pi kan neih lai ah a cangvai ding a si lo, culawngsiloin zalennak lamzin ah kan feh rero a si timi acozah khalin a langter ringring a tul” ti khal in David cun a sim bet thotho.\nMipi tamzet hmai ah David Cameron cun Aung San Suu Kyi cu London ah June thla ahkhin tlawng dingah a sawm ih cuican ah a duhzetmi Oxford pawl tla haal cih dingah a sawm. Aung San Suu Kyi cun “Kan dunglam kum hnih ahcun in sawmnak parah ka lungawi asinan ka feh theilo ding ka ti. Asinan tu ahcun ka tlawngvak men thei a si” tiah hnih phah in a sim.\nPrime Minister David Cameron cun ralpi veihnihnak ih Kawlram ralkap nunnak rak liamtupawl le ramdang ralkap phumnak hmunpi Commonwealth Cemetery ah feh in riahsiatpinak a va nei. Ralpi veihnih buai ahkhan British ralkap le leitlun hmun dangdang ih ralkap 70,000 ih nunnak an rak cem. Kawlram cun 1948 ahkhan Britain uknak ihsin zalennak a rak hmu ih Myanmar tiah 1989 ah a hmin a rak thleng.\nThei Sein British Prime Minister David Cameron Thawn Tawngaw Ding\non April 14, 2012 at 11:38 pm\nDavid Cameron cu ka fak nasa.\nKawlram thatnak dingih a nawr daan.\nA thusim pawl ka ngai tikah a raltha lawlaw a si.


Kawlrawn Ah Ka Tlawng - Hniangsinpa - Chinland Today Media\nJune 29, 2012 3:17 am·0 comments\nKawlrawn Ah Ka Tlawng\nKan Chinland Today ka tlawnlonak duh aiin a rei thlang ih, um a har in, lung khal a leng zet in ka thei. Laitlang ka tlawng ih, cumi hnu ah Kawlrawn lam ah ka tlawng lala fawn, kan Calai thansohnak tampi ka hmuh rualrual in, kan tlaksamnak khal hmu in ka thei aw fawn. Kohhran thuthang lawng silo in, Leitlun thuthang tiang khal in Kawlrawn ahcun an rak nei zo! A mak ka ti ih, ka lung a awi zet. Calai lam ih kan tlaksamnak lawng in lungthin i nuam ter thei lo… Calai khawng duh ruangih, Calai Advertisement kan tum in ka thei (Ka sim duh mi sawn cu, kan Laica si lo deuh, Kawlrawn Laica tam zet ka hmu ka ti duhnak a si) Cumi cun Calai duhdawt hnak in, mai tual tawng hman ih, calai advertise nak siin ka thei… a tha bik kemmaw? tiah ka ruat.\nA parlam ih ka ngan zo bang in, Kawlrawn ahcun khawmpi khal hmun dangdangah ka feh ih, cumi ih ka hmuh suah khal Modernization cun kan thinlung luah khat ta hrat in, kanmah le mah kha mi hmuhah kan advertise aw bik in ka hmu. Hnipuan hruh duh dan, khawlak tlanlen duhdan, mi kan va biak dan tvp. cun ka thin in ti thar ih, kannih kan san laiih Pathian thangthatnak hrang khawmpi kan hman theu mi thawn ka vun tah cun, ka ninghang lam in ka thei aw. Pathian thangthat duhtu an umlo tiin ka sim lo, hmansehla thangthat duhnak thinlung neitu mi mal te pawl in, cui can ih an thangthat thei lo cu ka ninghan pi a si ko.\nArea/Bial hruaitu, Pastor, Missionary tvp. advertise nak sawn hmang ha? tiih ruah le pawm a har ka zum lo. A dartu khua le Kohhran khal in, zuamawknak an nei khin ka hmu fawn. Ziangah tile, zawi khua ha SA pe tam thei ih, ei le in ah hnianghnar zet ih tuah sak thei, tiin an zuamaw ih, cucu advertisement pakhat a si. Ziangah tile, mikhual pawl an tlun khawm tik ah, cu mi kha mi khua cu an tlin riai tiin thangthat hlawh an duh cio a si bik ko.\nKhawte le khawpi hnipuan hruh duh dan khal in danglamnak ngai a nei nawn lo. Ziangah tile, Singapore return/Malaysia return an tam tuk. Thawsa pit epep khalah, Jean bawngbi le kedam tuam hruh ih thlan sa bekbek ih khawlak tlangleng tawk khal an tam, cun mai umnak khua thawn a milaw maw? ti ruat lo ih, an return nak ram thuamawk dan ih, thuamaw khal an tam zet.\nBiak in sak that le neih that ah kan zuamaw ih, Pastor neih that ah khal zuamawknak a um in ka thei. Biakin lawng hman silo, a kulhnak tiang neih that kan zuamaw bet lailai!!! Hnam nauta kan siih, mi ti dan kan hmuh mi zir a sual lo nan, a awmmawi tawk kan theih thiam a tha in ka thei.\nNei le neilo in Moto Cycle neih kan zuamaw ih, thir leng mawg cu hmuhniam an si deuh in ka thei. A hleice in tlangval in thirleng thawn fala a len le phei cun, fala thinlung cu dang zet a si! Cuhnak cun, ke thawn leng lawlaw men seh, a tha sawn ding.\nKan thansohnak ih ka theih ve mi pawl cu, zirnak kan ngaina thiam vivo ih, nu le pa khal in an duh vivo. Cun, nun harsa pawl khal in an neih sum liam in an fa le ramlengah an kuat ih, cui an fa le khalin an harsatnak theiin nu le pa cawm hna an thawk thei. Lamzin ah zu ri au aw theih ding a mal ih, sualaw khal hmuh ding a mal vivo. Biakkhawmnak kan ngai pawimawh.\nA tlangpi thu ih ka kawlrawn hmuh tawn mi a si.


Khuai Thluak In Robot Ti Fim Ter Ding - Chinland Today Media\nKhuai Thluak In Robot Ti Fim Ter Ding\nOctober 3, 2012 3:57 am·0 comments\nKhuai tizu tuahtu khuai pawl ih thluak hmangin robot (cetvak) pawl ih thluk ticaknak an tuah ding.\nKhuai ih an rim theihtheinak le an hmuh theinak pawl zingzoinak dingah £1m cem in zirnak an tuah. Himi hmangin cetvak zuangthei pawl an mahte in him damte ih an zuang theinak dingih bawmtu dingah an tuah ding.\nUnversity of Sheffile le Sussex ih scientist pawl le zingzoi tupawl telpiin tuahsuak an tum mi a si. Hivek cetvak thei hrangih tuahnak dingcu thil harsatzet leh zuam tulzet mi a si tiin Dr James Marshall, computer scientist, University of Sheffield ih tuan le hi thiltuahnak ih kai hruaitu pa cun a sim.\nMinung, Zawng le Zinghnam pawl lawng in thil hminsin le theihthei hleicenak a an nei ti a si. Khuai pawl ih mak danglamnak pakhat ve cu an umnak an bu lole an tizu umnak hmun cu ziangtlukih hla khal sisehla kirsal an thiamnak an hminsinnak te hmangin hi cetvak thei thluak ah bun thei ding an tum mi cu a si.\nAn tuah tum dan cu a rim theihtheinak le cui a rim theihnak hmang in an cet sungih um mithleng awk danglam ter thei dan an tuah ding.\nA mak zetmi US President pawl thu tawi\nComputer Dawr khalah Nunau Lei ding a Um Zo\nJapan In Robot-Actress Thawn A Veikhatnak Film Zaih


Egypt Ram Ih Thilmak Thlengmi Na Thei Zo Maw? - Chinland Today Media\nEgypt Ram Ih Thilmak Thlengmi Na Thei Zo Maw?\nAugust 10, 2009 2:51 pm·1 comment\nEgypt ram ih Muslim pakhat pa cun a nupi Bible a siar ruangah a that. A thah theh ah a fanute kum (8) mi nute thawn cun a phum.\nTihnung zetmi pakhat cu afanu a nunglai in a phum a si cu! Ralkap pawl ih an kaih tikah ka pu in ka nupi a that tin thuphan in a sim sawn riangri.\nHimi hnu ni 15 ah sungkua pakhat in mithi an nei.\nPhum dingih an ve feh tikah thlanmual ah nunau pahnih nung cung ih an phummi an va hmu. An rak himdam. Himi thuthang tihnun hin Egypt ram a nuam terlo nasa.\nZiangtin si hitin an lo phum ih nan nung thei tin nauhak a upa sawntu an suh tikah mipa pakhat angki var tleu zet hrukmi le a kut in thisen a dawr thlauhthlau rero pa cu kan hnen ah nitin a ra ih rawl in ra pe a si a ti.\nKan hnen a rat tinten ka nu a tthawt terih cutin rawl in pe theu a ti. Himi hi Egyptian National TV interview ih an sim mi thu a si. Nunau nute khal cun Jesuh a si ka zum bik, hivek in leitlun minung in an tuahlo ding a ti.\nMuslims pawl khal cun Jesuh taktak a si an zum thu an rel. Nauhak te men in hivek in thuanthu a tuahlo dingih hlei ah thlanmual ih phumi khavekin an nungsuak lo ding. Thil mak taktak a si an ti.\non April 21, 2012 at 6:31 am\nA mak tuk aw,Tenglam thuanthu ka vun mangphah aw,Duh Mang le Dar Dim thu teh kha thu ngai si pei maw.?Hi vek ih thu danglam a um mi cu Bible in Egypt ram ah A Nung Pathian hmin in Biaktheng an don ding timi kim nak ding si thlang pei maw?


Tlunlam Upa Thuneihnak (Executive Power) | VCTH\nTlunlam Upa Thuneihnak (Executive Power)\nHome » Cahram » Theihkauhnak » Tlunlam Upa Thuneihnak (Executive Power)\nBy vcth on October 7, 2014.\nDemocratic cozah sungih hruaitu pawl cun mipi ih lungkimpinak thawn ram an hruai a si. Cumi hruaitu pawl cu ralkap tlunah thuneihnak an nei thei ruangah le pursum leilawnnak lam ah thu an nei ruangah an hnenah thuneihnak a um mi a si lo. Hrilawknak ih daan tuahmi an upat thiam ruangah le daan an thlun thei ruangah thuneihnak an nei a si sawn.\nHrilawknak theh ve te’n, mipi in hruaitu hnenah thuneihnak an pek. Constitutional democracy ahcun, thuneihnak cu t’henthum ah an t’hen ih, daan tuahtu pawlin daan cu an tuah, tlunlam upa hruaitu (EC) pawl in cuih daan cu mizapi thlun ding in an nem hnget ih, thut’hentu (Judge) pawl in daan thlun in mipi parah zalen zetin thu an t’hencat sak t’heu.\nDemocratic ih hruaitu pawl cu dictators (Aa-naa-shin) an si lo ih, “Dam sung hruaitu” t’uan ringring dingmi khal an si lo. Kum-tiam (Fixed term) nei ih hnat’uan mi an si. Cu tlunah, hrilawknak ih a tlingmi pawl cu midang an si khal le hruaitu ah a pom theitu an si.\nConstitutional democracies ah tlunlam thuneihnak cu t’henthum ah an t’hen. Bukawton (Check and balances) mi thuneihnak cu executive, daan tuahtu (Legislative), leh thut’hentu (Judicial) pawl kutah a um. Rampi le ramt’hen uktu pawl karlak ah cui thuneihnak cu an hlawmaw ton a si.\nSanthar democracy ahcun, Executive pawlih thuneihnak cu parliamentary lole presidential system tiin an hmang. Parliamentary system ahcun, MP neitambik party (majority party) ih lubik in Prime minister a t’uan cih. An party ih kaihhruainak in cozah thuneihnak a hnge tete (“executive branch of the government”) an din vivo.\nCutin, parliamentary system ah daantuahtu (legislative) leh executive pawlkom ih a hnge cu pumkhat tluk an si thotho. Zaingah tile, Prime Miniter le a tlangsuak upa (Cabinet) pawl cu parliament ihsin thlahmi an si. Cuvek hruaiawknak ahcun, political opposition pawl cu executive pawlih thuneihnak pawl zohfel saktu an si t’heu.\nPresidential system ahcun president cu a dang te’n an hril. Parliamentary system ahcun party ih lubik kha direct in Prime Minister an t’uan. Cucu parliamentary le presidential system an dangawknak a si.\nPresidential system ah president leh daan tuahtu cu an mah te’n thuneihnak leh political constituencies an nei fingfing ih an hnat’uanmi an bukawton (Check and Balance) ringring.\nDemocracy ahcun an cozah pi tlunah thuneihnak t’hent’hekawk t’heh a si nan a cakzet thotho. Asinan, khuinah can tiang thuneihnak a nei ding timi rikham an nei fingfing. Curuangah, democracy ahcun ram mipi thurel tik ah thulai bawhcat a harsazet ih tikcu a rei duh zet t’heu. Asinan thu an t’hen thei tik ahcun thuneitu pawl cu zianghman t’ihphan ding dang um lo in leh thuneihnak sangbik hmangin an thuthluk ciami parah hna an t’uan thei ve thung. (That’himnakah: ralkap uknak ahcun ralkap in mipi hrangah an mah thu te’n thuthluknak an duhduh in an tuah ih cumi t’uansuak tikah mipi soisel leh relsiat ding an phang zet t’heu. Democracy ah cun cuvek a um lo tluk a si. Thuthluknak tuah hlanah mipi le cozah lungkim tlangnak a um hmaisa t’heu tikah, thuthluknak tuah hnu ah buainak a mal)\nZiangtik lai khalah, constitutional democracy uknak ih hruaitu pawl cu “Daan ih uknak” (Rule of Law) sungin an cangvai. Daan ih uknak cun hruaitu pawlih thuneihnak ri a kham sak ih, an thuneihdan ding a simfiang sak a si.\nHminsin: Chin World Media ih September 02, 2011 ih suah zo mi a si.\nOne Response to Tlunlam Upa Thuneihnak (Executive Power)\nBenjamin October 8, 2014 at 4:43 am\nIn hlawm ttha nasa, lungawi.


NA DINHMUN A HIM MAW? - Hre Mang\nNA DINHMUN A HIM MAW?\nNA DINHMUN A HIM MAW\nJohn MacCurthur in a sim vek asile, America ramah, hliakhlainak in an hmuh suak mi cu, tulai Evangelical ti aw pawl lakah, 70% in Zesu Khrih silo, lamzin dangin vanram kainak lamzin a um ding tiah an zum, 50% in a thleng aw dah lomi Thutak (Absolute Truth) a um an zum lo, tlawngta mino lakah 91% in Thutak pakhat, a kumkhua in a thleng aw dah lomi thutak a um an zum lo.\nTulai santhar ruahnak, modernism, post midernism ruahnak pawl cun “Thutak a um lo” , thutak timi cu dinhmun zir in a thleng aw vivo mi asi an ti. Zesu Khrih cu lamzin umsun asi tiah zumnak, tlangau pi nak cu lamzin bi tuk, hmuhnak bi, midang zawi awi thei lo (intolerance) asi an ti. Leitlun pumhuap biaknak zapi lungrualnak, pawlkom awknak cangvaihnak a cak sinsin. Evangelical zumtu ti aw pawl lak hmanah same sex couple (nu/nu, pa/pa) sualnak pawl an pom vivo ih USA ih Episcopal pawl cun Gay Bishop tiang an bishop (pastor) ah zapi theih ah an pom zo. Leitlun miphun dang pawl lawng an silo, Laimi kawhhran lak khalah Bible Pathian thawkkhum, sual thei lo asinak, Bible sungah Pathian thilmak tuah mi pawl pom lo tu an tampi zo, piantharnak a lar tlukin pianthar hnu ah sualtuah a poi lo ti tu, rundamnak cu milai tuahnak tel lo Pathian laksawng asi ruangah sualnak tuah mi in rundamnak a hnaihnok lo (dualism ihsin a suakmi ruahnak), lei tisa in tuah mi in thlarau hrang a hnaihnok lo, tvp, zirh sualnak leitlun pumah a karhzai sinsin. Laimi Khrihfa ti aw pawl lakah kan pipu rirai biak lai hnak hman in diknak le dingfelnak in hmun a nei lo sinsin. Khrih Dungthluntu pawl rak dinpi mi le phuansuah mi zumnak cu kumzabi 21st zumtu ti aw pawlin hla pi ah an tlansan zo. Cuvek santiluang in kan leitlun milai thuanthu cu a fen rero laiah nang khui ah na umih khui lamzin na zawh? Na zumnak in harsatnak na tawn tikah, na lungawi riahsiat tikah a hnin thei lomi hnangam daihnak a lo pe maw? Midang na pehtlaihnak, thil le ri na sumsaw dinhmun le canpual tha pawl na hman nakah Zesu Khrih in hmun a nei maw? Na umnak kawhhran in Pathian Fapa Zesu Khrih a cawimawi maw, Bible cu hmanrua ah hmang tahratin milai cawimawi awknak, pehtlaih polkom fangfang asi maw? Na nitin nunah Pathian Thlarau in na sunglam nun lo kaihruai in siatha theihnak sung muril ah thu a lo sim maw, thuthluknak (decision) na tuah tinten na Pathian na rawn maw, na Pathian aw na thei maw?\nA tawizawngin Bible thurin, thuhram tobul ah a hngat aw mi, kawhhran ziangtin kan theithei ding zohhnik uhsi:\n1) Phuan awknak: Zesu Khrih cu rundamnak lamzin umsun, Pathian Fapa asi, Pathian le milai karlakah remnak tuahtu, a thluse zo mi milai cu Pathian thawn rem awknak tuah in kumkhua nunnak sungah um ding, thutak phuansuah nak;\n2) Thlarau Thianghlim kaihhruai mi kawhhran: Thlarau Thianghlim cu zumtu pawl zirhtu, kaihruaitu, cawmtu, humhimtu, … asivek, Thlarau Thianghlim kaihhruai, uknak hnuai ah a nung, a cangvai, Pathian bia le rian zumtu Pathian fale cawmdawltu kawhhran;\n3) Bible thurin, thutak zirhnak: Bible cu Pathian thawkkhum, a sual thei lo, Adam cithlah milai pawl cu mai tuahnak in Pathian tilungawi ter thei nawn lo, Pathian zangfahnak ih rundamnak laksawng, rundammi pawl nunthianhlim zirhnak, Khrih thihnak le thawhsalnak, Khrih ratsalnak, Bible thurin zirhnak;\n4) Thuthangtha karhzainak: Zesu Khrih ih thupek vekin zumtu pawl, kawhhran cun zum lotu pawl hnenah thuthangtha karhzai ternak ding hrangah rawngbawlnak;\n5) Sacrement: Baptisma, Bawipa zanriah, tvp hmannakl\n6) Satan ral donak: Zesu Khrih taksa peng asimi kawhhran cu satan in a do ih leitlun ah kawhhran a um sungah Satan ral do asi;\n7) Nunsim awknak: Bible thurin vekin zumtu unau pawl, Pathian tihzahnak in nun sim awknak, cuticun zumtu zocio khal Krih ih taksa peng ti buangbar tu, Satan hmanrua, Pathian Thlarau hnatuannak daltu si lo dingin nun mawi lole sual tuahnak pawl, satan kethlaknak pawl kham le nunsim, kawk, thianhlimter awknak, pawl um hrimhrim ding asi.\nNa umnak ah a tlunlam ih simmi pawl hi a um maw, na nunah na nunpi maw, santhar milai pawl kan san hi san khirhkhan, san neta ah a nung mi kan si. Nitin te sualnak in leitlun milai santiluang cu thimlakah a fen rero asi. Nang, khui lamzin ah fen na si ve?\nKhrih tel lo in leitlun milai nun hi nun tlak asilo, milai sersiam tu in a sersiam san, duhsan, tumtah siar lo, leitlun ah milai tumtah damsan tlak zianghman a um lo. Ziangah tile milai tumtah, damsan, pawl cu a tawpah zianghman lo asi. Na nunnak cu na kutsungah a um lo, na kaitang thei lo vekin na kutsungah a um lomi kha tlansan in na hloh thei nawn lomi kumkhua nunnak sungah tuhlut aw aw, up aw sawn aw. Cutin ziangkim a sersiamtu, a nunnak a lo siatsuah sak tu par khalah thuneitu Pathian in a kumkhua in na nunnak a lo humhim sak ding asi.\nCutin thutak sungah nung aw la, thutak sungah duhdaw aw, thutak sungah pehtlai aw la, thutak sungah tuan aw. Ziangah tile zianghmuahhmuah cu an hloral cing dingih Khrih ih Thutak lawng a kumkhua in a hmun ding. Cutin Thutak sungah a nungtu pawl lawng a kumkhua in an hmun ding. Thildang hmuahhmuah cu meiro vek, rei lo te mithmuh theih in an um hnu ah a kumkhua hloral ta ding an si.\nNa to mi lawngpi a him maw? Laimi pawl kan farah, kan zawzai, zawmtaihmi kan si, neih mi kan nei lo, kan canpual mi in in lonsak, kan tlasam tiah kan ruat aw pang maw? Zesu Khrih na nei asi ahcun ziangkim neitu na sungah a um ih a tulmi ziangkim cu a tul can tikah a tulnak hmunah a lo pe thei asi! Ziangkim neitu si hnak in ziangkim neitu (Zesu) nei tu si a thatsawn zia na tep hrih maw? Ziangkim neitu, sersiamtu, uktu, cawmtu Zesu Khrih na nei ih amai tumtahnak duhnak le khawkhan mi sungah na nung, a lamzin parah na feh ih na dinhmun na thei fiang taktak ahcun laimi hi leitlun ah miliam bik kan si lo, leitlun milian bik neitu Pathian ih hnatuanpi kan sizia na hmu fiang ding. Cutin, leitlun santiluang in leitlun milai thuanthu su sual thim sungah a fen rero lai ah Lai miphun pawl leitlun ENG si in kan umnak hmun kip ah Eng ding kan si sawn. Tisa ah farah zet vekin kan lang lai ah leitlun lennak in a lei thei lomi sankhuk daih hlawnthil mankhung cu a lak in pek mi kan si ih cui rothil mankung neitu kan sinak cu nunpi cio uhsi.


Nimthlakau Interview - Salai Jimmy Thawng - Chinland Today Media\nNimthlakau Interview – Salai Jimmy Thawng\nChinmi a duhdawtu Salai Jimmy Thawng @ SaTin Thawng cu CT in, interview nak a nei. Jimmy hi tulai nonawn le upapawl Falam khaw thar kan din ding tiih ruahnak thar petu a si. Jimmy le CT an tawnawk tikah:-\nCT : Na hmin, na nu le pa, na u le nau zaten, ziang an tuah khui ah an um?\nJT : Kahmin Salai Jimmy Thawng @ SaTin Thawng kasi. Pu Tlang Lian Khuai le Pi Dar Rem tei fatir (first born ) si in 1970 naih lam ah Falampeng Khawpual khua ah kapiang, nau le suah pi hleikhat (11) kan dam lai, pa (8) , nu (3) kan si ih kan zaten Kawlram ah kan um lai ko.\nCT : Nupi fanau thawn nan um ti aw, nan sungkua dinhmun malten’ in sim aw he?\nJT : Nufa kanei zo fapa (2) fanu (1) ih pa kasi, kafapa pahnih cu tu ah University ah kum thumnak le kumhnih nak ansi ih kafanu in tui kum phun hra a phi ve, kan nui hmin cu Flora Hang Cin asi ih khawkhat suak kan si.\nCT : Hmaitawn thu suh ti a siih kan duhduh kan lo sut pei cu….ziangtik kum ihsin Chin mipi hrang hna ka tuan na ti aw ngam, titlak lo te khalsisehla…?\nJT : Chinmi le Chinram hrangah zianghman ttuan suak theimi kanei hrih lo ka thok zik cauh asi lai.\nCT : Cabu buzit na ngan zo, ziang pawl ngan na tum bet lai, mipi in na cabu nganmi an duh zet maw?\nJT : Acozah siannak lakin Kawlram ah cabu uk (10) lai te cu karak suah thei ve zo. Ngancia suah hrih lomi uk (5 ) kaneilaifawn. Cupawl hleiah Chinca thawn cabu uk (2) te tla ka suah vezo. Cangan hi kahnattuan pipa bik (professional job) a si ruangah kadam sungcu kangan vivo ko ding.\nKa cabu hrekkhat hi mipi in tha inrak pek ve nasa ih vei nga ruk lai tla nambet rero lai mi an si. Cun cabu ngan ttheh veten suah loin publisher hnen ih ka zuarmi tla an um, cumisungin bukhat tlacu Kawlram paisa thawn tingriat (ks/ 800000) ka khawng theiih Kawlram ah cun khawngsangbik top ten ka tlingve asi.\nChinmi hrangah a rei hlanah Salai Sun Ceu, Salai Za Lian, Dr.Ni Khuai, Pu Con Bik tei thuanthu pawl le The Chin History vol-2&3 tla suah asi ding, The Chin History vol- 1 tla a vei hnih nak uk (1000) in nam sal asi ding.\nCT : Paifa Sailai Album kha ngai a nuam nasa ih ziangtin na rak tuah…mipi in ziangtluk an duh in na hmu?\nJT : Paifa Salai Album hi heavy le slow rock, Pop, Rap, Alter, Punk, Raggae, le Chin traditional hynm pawl kimnawn ih tuah mi cu asi.Vuak thum tlansan ih Chin music khawvel hmai ah step khat kai thei ding ruahsanh ih tuah mi Album asi.\nKan Chin hla ih kan theih dah lemlomi melody phundang deuh asi ruangah a thok cu mipi in an theithiam tuk lo nan tu ah cun ramsung ramleng a deng kuai ve zo a bang . CD (600) le Tape (500) laicu kan zuar suak ve zo asi kha maw.\nCT : Thudang ah kan kaatsal ding ih zirnak lam ziangtluk na zir, zir bet na tum maw?\nJT : Falam Cambary tlawngin phunhra hmat ttha nawn in ka ong. B.A (History) cu kasive kha , zirbet lam pang hi duhhman sehla ka fale u-sa pek an ttul zikih katithei hrih loding a bang.\nCun Lei tlun hmun tam nawn ih kahmuh tonmi le theih mi hi atam tawkfang ve zo ruangah cumi pawl hmangin hnattuan suah ka tum sawn, zirtam zet ih malte lawng ttuan hnakin zirmal zetih tampin ttuan tivek hi ka uar zawng sawn asi, a cangthei ah cun zirbet cu ka duh ko.\nCT : Kan ram sung ah khuitawk hmun/khua ah na ngam bik, ziang ruangah?\nJT : Leitlunah kasuahnak khua ih umhi nuam katibik le ka ngam bik asi, a mah lawngte ka hnattuan nak ih zir in Yangon ah ka umtam sawn, Tahan ah khal ka um tam ve zet.\n“O le Aw a nun sung cu X khal a nung ve ko ding tin ka hmu”\nCT : Calai thu hi lo suh aam deuh kan duh ee, X na hmannak thu cu kan thei ko ih hi X hin O le Aw remnak a tuah thei ding na zum maw? X na hman mihi a duhtu maw duhlotu an tam deuh in na hmu? Hman vivo teh na tum thotho maw…?\nJT : O le Aw party pahnih nuai awk nak karlak ih victim si aduh lotu hmuah hrangah cun X hi choice ttha tak le tlansuah nak sangkaa asi. Cuvekin X ahmangduh tukhal a nini in an karh sinsinih Southen Chinram tiangin an theittheh zo ti asi.\nCucingin kei cun tuisunni tiang ka flexible zet lai ko, O le Aw hotu upa pawl hnenih upat nak thawn zangfah dil ka duh mi cu ” Komaw sal uhsi ” tihi asi lai, kan mipi khal miih misleading zawngih hruai tong lodingin nan mit meng uh la nan hna ong uh tin ka cah bet duh asi. O le Aw a nun sungcu X khal a nung ve koding tin kahmu, kei cu Problemmaker kasiloih Peacemaker sawn ka si.\nCT : O le Aw thu ih na hmuh daan theih kan hiar zet. O hmangtu maw Aw hmangtu an tam sawn in na hmu? O le Aw buai thok hmaisabik thu na theih daan ziangvek a si..? Ziangtin kan rualrem thei sal ding?\nJT : O le Aw thuhi kei thawn asengaw nawnlo ruangah ka interest nawnlo. O maw Aw ziang an hmang tamsawn tikhalhi kahrangah cun minor men asi zo, theikhal katheilo asibik. O le Aw an buai hlanah ramleng kasuakih an buai hnu kumreipi ah inn ka tlungsal lai ruangah ziangtluk an buai tikhal katheicuca lo.\nZiangtin kan rualrem sal theipei tithukhal hi keimah hnakih fimsawn le thiamsawn kan u pa pawlin kumrei pi an zuam rero zo ih an hlawh tling lomi asi ruangah rualrem sal theinak ding lamzin hi a pit ttheh zo titheih asi. Keimai hmuh daan menah cun O le Aw ih problem word asinak poh kha kan hlon peiih X thawn a ai kan hrol theile lawng kan hmun khat thei salding tin ka ruat.\n“Chinmi cu creativemind nei mal mi kan si ruangah kan mah ten cabu tlamtling kan ngan suak thei lo a si”\nCT : Na cabu suahmipawl ah teh O le Aw na hmang kop ko maw?\nJT : Hmangkop lo ee, word pakhat hrangah spelling pahnih hmankop atheih lopi, cuvekih duhduh hman kop thei asi ah teh cathiam a ttul ding sawm , Mirangca tla kan duhduh in kan ngan thei pei cu asilo maw ?\nCT : Calai thansohnak ding ah ziangmi a thupibik na ti?\nJT : Calai lam tthangso dingah cun kanmipi in ca nasaten kan siar ding a thupibik tin ka hmu.\nCT : Chin tong ih nganmi cabu na duh bikmi in sim thei pei aw?\nJT : 12. 2007 kumih ka suahmi “The Chin History vol-1? hi kaduh bik miangmo ko, a spell zawngcun kangan fuk tuk lonan ,a thule hla ah cun kangan fuh in ka thei aw. Midang nganmi cabupawl khal an ttha hai zet ko sokhaw, ka duh ttheh ko.\nCT : Ziangah Chinmi pawlin awm ir suak cabu kan ngan mal tuk, cabu leeh mi tivek le thuanthu nganmi etc. a tam nan ziangah kan own word ngan kan mal?\nJT : Chinmi cu creativemind nei malmi kan si ruangah kan mah ten cabu tlamtling kan ngan suak thei lo asi, cabulawng sihlah khaw thildangdangah khal mi thu cawng lawng hi kan thiam sun cu asi, mah le mah confidence kan neilo kan tipei cu. Kei cu micabu nalet ve lo ding maw inti tikah, micabu kaleh hnakin mi in kacabuhi let vesawn seh tin ka ti ttheu.\nCT : Kan calai hi miphun dang pawl lakah kan hnu fual maw, mi kan bang lo tuk maw?\nJT : Kan calai cu a hnufual hrimhrim lonan, kan lungput le kan action cu a hnufualin mi kan banglo, ahleice in lungrual kan duh lo, hihi kan Falammi in hnufual tertu bik asi.\nCT : Aw, hla lam mi ka si na ti kan thei theu ih hla fingziat na phuah zo?\nJT : Asi..hla hi kanauhakte lai caanah Se khaal phah in karak phuah rero dahzo, asinan nauhak hlaphuah asiruangah hman an tlak ngaingai lo. Tu ah sak hrihlomihla fing (20) hrawngcu kaneiin ka thei.\nMicun hlafingtam zet phuah thei an zuam in an rel uar zet theu, kei cun phuah tam lemlo hman seh la phuah sun te tthazet dinghi kazuam sawn, quantity hnakin quality hi thupi ah karet sawn kan tipei cu.\nCun tulaisan ah hla hi phuah cia a ttha tuk lemlo in kathei, ziangah tile kan san tiluan hi anini rorin a her ciamco tikah kan hla pawl reilote ah an date out thei asi.\n“Tui hnu kum (10) hlanah cun Falam khawthar mawitak Industrial city cu a hmel kan hmu hrimhrim ding a si”\nCT : Na hla phuahmi ah ziangmi na duh bik, duhbik na nei lo le na duhmi pawl pathum in ngan aw. Ziangruangah cui pawl cu na duh?\nJT : Sakhrih lomi sungcun karel lopeiih tui kasak ciazomi “Paifa Salai” album sungin rel sehla ” We are One in Chin, Paifa Salai, Nahrang lawng asi, Aw-Semnak Chinram ” tivek hla pawlkhi kasak athaw cuang in ka thei, hla kaphuah tinten kahla sungah kathlarau thuncih theihi kabeisei tumbik asi, ziangah tile spirit tellomi hla cu a ro in arumcar ttheu asi.\nCT : Kan Chinmi lakih hla phuah thiambik na ti mi, ziangruangah khuimi a phuah ruangah cucu thiam na ti?\nJT : Kahnakih talents neitthasawn lawngte an si ruangah an zaten kangaisang ttheh asi, ngaisan bulcuang kaneilo, an zaten hlasak thiam zet lawngte an siko mah le san cio ah cun.\nAmah lawngte Pathian hlasak pawlin kannih vek love song le ram le miphun hla sak tupawlhi nautat deuh vek le misual vekih in zoh mihicu kaduh lo nasa asi. Milakah “Keicun Pathian pekmi ka awthawn ziangtikhmanah lovesong vek kasak dah loding, Pathian thangtthat hlalawng kasak ding” tivekih an ttongttheumi khalhi ttongkam mawilo zet pakhat asi tin ka hmu,uarawknak ttongkam phunkhat asiih Farasi ttongkam vek asi.\nCuvek extremme zetmi religious thinlung kan neih ruangah mikan bang theilonak khal asi.”LOVE ” ih Theory theiban hrih lopawl ansi. Khualeram leilungpalin Pathian kan thangtthat rerolai asi, vanram kan thlenghrih lo, leiah umin leiih pekmi tilerawl kan ei rero lai asi ti kan zaten kan theih a ttha.\nCT : Kan Chinmi hlasak thiam ih na ngaisanbikmi zo a si, ziangruangah na ngaisang?\nJT : Hithu khalah a tlunih tavek thothoasi, zobul ngaisan cuang kaneilo, mah le san cio ah cun thiambik lawngte an si ttheh ko, culawngsiloin tuisan cu khuahlan laivekin a country hla pakhat men in a sitheinawnloih, heavy metal, rap, hiphop tivek tiangin explosion san asi tikah, khua hlan deuh ih hlamawibik kan timi khalkhi tuisanah cun amawibik nawnlo theimen asi.\nCuruangah zobul a thiam bik ti a ngah nawnlo, “The King” timi a um thei nawn loih, santiluan vekih hla a phuah thei tu lawngin awnmawi khawvelah a nungrei theiding asi. A mah lawngte kan Chin composer hrekkhat hla an phuah tinten vuak thum le vuak li an hleh kaa zokrero mihi cu a poi deuh ka ti. A hleice in Gospel hla pawlah cuvek a tam theu.\nCT : Bangalore le Delhi ih concert na tuahtum mi na thulhnak san in sim thei pei maw?\nJT : Keimah lamah cun hlasak ding ka ready ringringkonan Bangalore le Delhi um kan mile sa pawlin ” khuihnik kan lo support kei ” inti loruangah stageshow katuah thei leh lo nak asi, keimah lawngcun ziangkim katithei cawk velopi.\nAizawl stageshow tuah ding thu khalah harsatnak tampi a um ko, a hleice in sumpai lam support tu kan neih loah cun kan tuah theilo asi mai. Aizawl um kanmilesa pawllakah hivek lam thlarau neihi an vaang nasa ih thla kan cam rero lai asi.\nCT : Tui na tlawn ram thu hi ziangtik ihsin na ngan thawk ding, a title ding ah zianghmin na pe ding..? Ziangruangah? Ziangtikah na theh thei ding…na cabu ih tumtahmi?\nJT : Thairam thu theihttha timi cabu Kawlin kasuah dah zo ih tukhal India ram thu theihttha timi cabu Kawlthothoin suah ka tum. Aranglamin suah thei ka beisei. Tuittum katlawnram ihsin a malbik cabu pathum tal ngansuah ka tum asi.\nCT : Na tlawnnaknak khua pawl in na seminar tuahmipawl an ngai duh ko maw, ziang tluk mipi na influence timi in sim thei pei maw?\nJT : Asi..kazumnak hnakin kathurelmi pawl mipiin an ngai duh nasa. Atlangpi thuin Chinmi cu Pathianthu sim lerel lawnghi kan titheiih, tui karel mivek tthansohnak lam thu le hla hi cu kan theiban hrih loruangah a rel khal kandah lo asi bik, curuangah hivekthu an theih tikah an mangriangri a bangih a hrek khat tla cun kamit a keuh rori titu tla an um asi.\nKan ramsung khalah hithupawl hi nasaten simpeh vivo ka tum asi. Culocun Laimi kan cem ding asi. Chinmi kan pianthar daan a fuh deuh loih, Bible kanlak daan khalah apuan in a niam tuklai asi.\nCT : Tui a dam lai mi kan Chinmi in hotupawl lakah zo na ngaisang bik, ziangruangah?\nJT : Chinmi in hotu kan nei dah sawm ? cuvek milai kathei dah uallo. Cuvek hotu kan neih awkah tuvek dinhmun kansi dingmaw ?.\nCT : Seminar na tuahnak khal ah Falam khaw thar din ding an phur bik in a lang ih cucu ziangtin tumtahnak na nei vivo? Din thei taktak ding na zum ko maw? Ziang tik hrawng ah a si thei ding, mipi tamsawn an lungkim ding na zum maw? Awle, kan lo sut cawk lo ding ih Falam khaw thar din daan ding thuhla kimcang ten in ruah sal hram aw?\nJT : Asirori…hithuhi tulaifangah cun kan milesa pawlih khawruahnak a tthawng bik tu asi, zo khalin Falam khawthar dinh thei kan duh cio tinak asi cu, a lungawi um ee, ziangkhal vasiseh la Idea umhmaisa loin thilri a um theilovekin “nothing is imposible” timi ttongkam khal hi kan theih a ttha.\nKanzuam ciopei ih tuihnu kum (10) hlanah cun Falam khawthar mawitak Industrial city cu a hmel kan hmu hrimhrim ding asi. Asinan a karlakah ahar khalcu kan har men thei, asinan harnak kan pahtlang thei loah cun hlawhtlinnak khalcu kan co theive lodingsisi, harsatnak cu hlawhtlinnak tuamtu a hawng asikosisi.\nLungrualten kan ttangtlangdingih, mah le tithei zawn cioah kan ttuan vecio pei ih nehnak cu netabikah kan ta asi hrimhrim ko ding asi. Tlang kan tonle lamzin kan sat peiih, tiva kan ton len lilawn kan don maiding asi, zianghman ttih hlah uh kan lakah nehtu Pathian a um asi.\nCT : Chinmi kan thansohnak pakhat le kan dungtawlhnak pakhat in sim aw?\nJT : Pathian zumtu kansi hi kan tthansoh nak asi ih, hrinhnam, peng, ttong le denomination feeling kan neih tukmi hi kan dungtolh nak asi.\nCT : Mipi hrang thucah tawifamkim na nei maw?\nJT : Chin ah pumkhat kansi, Khrih ah pumkhat kan si, zo hmanin tthen hlahseh timi (We are One inChin, We are One in Christ, Don’t be broken) hi kanmipi hnenih ka cah duh micu asi ee.\nCT : CT lengtu tampi lakah na tel maw…?\nJT : Leng ttheu ee…casiarmi ka sisi, a tha tuk nan zuk tarmi tete tla an mawi duh zet, cun nan thuthang lawrkhawmmi tete tla siar a tlak zet ko, awnmawi, biazai, capoh, article, pawl khal an pitling zet ko.\nA cangthei asi len Mirang ca tiangin tuah bet thei tum uh cila kalo duhsak asi, ziangah tile nan hmin hi Chinland ti asitikah a huap kau zet asi.\nCT : Kan thusuhmi pawl kimcangten in san thei ruangah kan lungawi.\nJT : Kan lungawi ve.


Condom:An hman peng ko nain’An nu nau a puai peng’An nu nih chuihzaw a puh – Onlinenungak\nCondom:An hman peng ko nain’An nu nau a puai peng’An nu nih chuihzaw a puh\nZaangfah nawlnak falam caa nan thei dih ko caah’Hakha ca in ka tial tilo.Tettikhannak group Reddit sungah nupa tuakkhat in nau an pai dan thuhla an relfiang cu mipi in an lawm tuk. Naute an neih pekte ruangah an khamaw, Covid-19 nathrik a ret hnu le innsang nu a dam ṭhat hnuah nau dang neih ding cu kan reltlang leh ding an ti.\nCutin, mipa zahmawh hrang rubber an lei ih an hmang ṭheu. Zawhte pakhat an nei ih an innsung ih ummi thilri le an bizuu pawl a ong thiam thluh, innsang pabik in ‘kan fapa kumkhat kim hrih lo aiin kan zawhte cu a fimsual sawn’ a ti.\nRubber pawl cu an bathroom bizuu sungah a ret ṭha, an zawhte in hna-ek coihnak Q-tips bawm cu a lekpi ringring ruangah bathroom bizuu sungah a thupsak.\nZingkhat cu an bizuu arak ongaw thluh ih an rubber pawl khal an zial ah a darh thluh, an zawhte ih cangvaihnak ti a theithiam hngal ruangah thildang ruat loin rubber pawl cu a ret ṭhatsal.\nCutin, an nu cu a luzing ih a luak suak ringring ruangah an mangbang ih sibawi hnenah an zohter cu nau a pai ti sibawi in an sim. Rubber an hmang ringring nan nau a pai thotho ruangah an pa in thilumdan pawl cu a theithiam hngal.\nBizuu sungih rubber pawl cu an zohsal ih zawhte ih keunak, hiat popnak pawl an hmu. Ṭhenkhat rubber cu a bawm sung ihsin a phorhsuak bet lai.\nAn zawhte in an rubber cu arak ti pop ruangah nau an pai ti an theiaw. Innsang pabik in ‘Zawhte nangmah ruangah nau kan paisal, fapa maw fanu kan nei tikah ziangtin kan simfiang ding. Nangmah ruangah an semsuak ti an theiaw le ding’ a ti.\nCutin, tum lo zetin a pahnihnak nau cu an paisal, online mipi in an lawm zet ih an post hnu reilote ah upvotes 26,700 le comments 1,000 an nei man.\nA tang lei zong hi relchap khawh asi:


Minung thin le vok thin - Chinland Today Media\nMinung thin le vok thin\nNovember 10, 2008 12:35 pm·0 comments\n10-11-2008/Reuter: Leitlun scientist pawl ih fimnak le thiamnak a sang sinsin ih tui hnu kum reilote ah vokthin cu minung thin ah an bun thei thlang ding thu thuthang ah an ngan. Himi vokthin le minung thin thleng ding hi Scientist Robert Winston cun a tuahsin zo ih a theih fel zo thu khal a rel. Cun an tuahhlan kumkhat ah research an tuah thu khal a rel bet.\n10-11-2008/Reuter: Taiwan nu pakhat cu an pa thawn fa nei theilo bei dawng ih an um hnu ah kum 13 Chen (duat khawhnak) ih ci hmangin faphir mawi ngaingai an nei. Doctor pawl cun Chen (13) ih hriselnak an zohfel tikah cancer natnak an hmu. Asinan cancer nat thahlo nei phah ih cuvek faphir tiangtiang nei thei dingih a ci a rak that cu an mangbang nasa.\nMawtaw zam thei\n10-11-2008/Reuter: Leitlun fimnak karhzai vivo cun Thil thar an hmusuak lala e. Moller Internation pawl cun kum reilo te ah motaw a feh ih feh nawnlo dingin a zam ih zam suak ding ih an tuah suak rero thu an phuang. An sim daan vek asile hiang an mawtaw tuah mi pawl hi a san lam 5000 tiang a zam thei ding ih kum (2) sung daih ih tuah mi a si. Kum reilote ah mawtaw zam to a theih thlang ding.\nHmeltha pakhat a thi\n2008 World Music Awards-ah British co tha\nISIS, A1-Qaida Hro-nak Thuphan A Silo : NSG Cheif


Japan Ram A Tlawnlai Ih Kawlram Thu Pi Suu Kyi Ih A Relmi - Chinland Today Media\nApril 17, 2013 7:49 pm·0 comments\nTokyo University In Aung San Suu Kyi Upatnak Laksawng Peklai\nTOKYO : NLD hotu Pi Suu Kyi in Japan ram a tlawnlai ah, The University of Tokyo tlawngta pawl hmai ah thusimnak a nei. Cutakw ih a simnak ah cun, “Kawlram sung ih buainak hi awlaite ih ti reh theimi asi lo. A thupi mi cu dan le dun thatak ih tuah, administration lam thate ih kaihhruai, cozah le ralkap pawl ih an tuah dan ah tampi a thum aw ve. Ziangtin hi buainak hi tireh thei asi ding tiin in sut theu nan, kei cu duhduh tuah thiam ( magician ) ka silo. Cuvek thiam tla cu si sehla duhduh in kan tuah ding ih buainak a reh theh ding” tiin asim.\nCun, Kawlram mi pawl hnen ih thusimnak a neihnak ah cun, “Kawlram sung ih buainak suak mi ah thin a nuamlo zet. Tu naite ah Muslim hruaitu pawl thawn kan tongaw. Kawlram sung ih um Muslim pawl hi ramdangmi an si lo ih Kawlram sung ih ummi an si. Kawlram sung ih um si Kawlram sung ih himlo ih an ruahawknak hi a thalo zetmi asi. Leitlun rampi cozah zate in an ram sungih ummi pawl in rammi sinak an co theinak dingah tuanvo an nei. Kawlram sung ih mipi hrang ih tuanvo neitu cu Kawlram cozah asi” tiin asim.\nThe Japan Times ah cun, “Ms. Suu Kyi in Kawlram thuhla kan hnen ih in sim dingmi pawl hi Japan ram cun thaten kan rak ngai ding. Cumi ihsin Japan ram in ziangvekin Kawlram hrangah hna atuan ding timi cu a theithei ding” tiin an tarlang.


Kan Ca Ngan Dan Hi! - Chinland Today Media\nKan Ca Ngan Dan Hi!\nNovember 23, 2012 11:29 pm·0 comments\nDr Than Bil Luai\nTheih ṭul hmaisa:\nA tlunih thutlangpi thawn pehpar in, ‘ca ngan dan’ ti mi ah thu pahnih a um thei.\nPakhatnak cu mit ih hmuh le siar theih ngan ca rori khi a ngantu in ziangvek in a ngan ti mi a si. Hi mi ah cafang kawm dan le hman dan, ṭawngfang kawm dan le hman dan, ti pawl hi thupi bik ah ret in zoh a si. Hi zawn ah, ṭawng ihsin ca a rat bang in ṭawng thlun ih ngan mi ca cu ziangvek in hmuh le siar theih in ngan a si, ti a tel ve.\nA dang pakhat deuh cu ngan mi ca sungih um thu le hla cu a ngantu in ziangvek in a ngan ti a si. Hi zawn ah “ca ngantui’ ngan dan” kan ti mi cun a cafang le ṭawngfang hman dan le kawm dan ti pawl a kawhhmuh nawn lo, a ngan mi thu le hla a kawhhmuh sawn.\nHi “Kan Ca Ngan Dan” ti mi thu tui ṭum ih ruat tlang dingih ngan a si tik ah, a tlunih tarlang mi a pakhatnak sawn hi thupi le hmuitin ah ret in ngan a si. Curuangah, hi ca siartu kan zaten, hi ca kan siar tik ah – tui ni tiangih kan lai ca ngan dan [cafagn hman dan le kawm dan, ṭawngfang hman dan le kawm dan] ti pawl khi kan thinlung le ruahnak ah ret in – hi ca sungih ngan mi thu hi zoh tlang uhsi, ruat tlang uhsi, rel tlang uhsi.\nA dik, dik lo:\nRel tam ṭul lo in Lai ca ngan thiam ti-aw pawl lakah kan ca ngan dan a bang-aw lo ti cu kan cabu, Bible, megazine le ca phunphun kan suah mi ihsin a theih theih. Ca ngantu pakhat le pakhat kan bang-aw lo men lawng si lo in, ca ngantu mihrek cu kanmai ngan dan lala khal hmun khat le hmun khat a bang-aw lo. Hi pawl lakah hi ca ngantu khal a tel ve. Thimnakah, Tlamtling Khristian Nun, Bible Ngan le Leh Dan ti mi le Mi deh hmang Pawkei Pakua ti mi cabu pathum khi kan zoh tlang asile thu bang-aw si, cafang hman mi le kawm dan bang-aw lo an um hniai hniai ti kan hmu. Hi cabupawl ngantu in tui ni ih a hmuh suah mi cu, “Lai ca hi fimkhur lem lo ih ngan cun dik lo pi’n ngna a awlte, hi vekin dik lo ih ngan mi khal hmuh ding a tampi” ti a si.\nHi “dik le dik lo ih ngan mi” ti mi thu ciah hi, hi ca siartu le hi ca ngantu kan zaten tui ṭum ih kan tuat tlang bik ding thu cu a si. Ziangahtile, a dik, a dik lo, kan ti tik ah cu vekih ti thei dingin ṭansan felfai kan neih hnu lawngah ti ding a si. Tansan felfai le tahfung hngetkhoh nei si lo in, ca kan ngan cio mi khi “a dik, dik lo” kan tisakawk pang ahcun a titu zozo khal thli lakih din tum kan bang thei. Taktak ahcun tui ni ah ngan dan dik lo dik lo ti mi thu hi, hi ca ngantu khalin tu vekin a sim nan, a sim thei hlan sung cu a ngan mi pohpoh a dik ti ngan in a rak ngan mi hlir an si ve [tui hnu ah a dik lo ti’n a hmu suak men na], ti hi rel hreh ding le zahpi ding thil ah a ruat lo.\nNan dan dik lo dik lo ti thu thawn pehparin thusuhnak ra suak lohli thei mi le ra suak ṭ heu mi cu:\n1. Ngan dan dik, dik lo ti mi hi ziangtin kan thei thei ding?\n2. Ngan dan ziang vek khi a dik kan ti ih, ngna dan ziang vek khi a dik lo, kan ti?\nCu vekih ti thei dingin kan ṭansan le tahfung cu ziang vek a si? ti paw hi khunkhan deuh in ca ngan dan thu ruattu cun, suh loh theih a si lo.\nHi thusuhnak pawl simfiang a si hlanah, awltlang zetih thuruat le thurel hmang pawlin “kan siar thei ih a duhsan kan theih hnuhnu cun ziang vek ngan dan khal a dik a si mei” an ti ṭheu mi khi sanglet hmaisa sehlal. Hi vek awltlawng zet hmuh dan cu awltlawng zat sannak thawn sagn sehla a fiang thei mei ding a bang. A hnuaiih ca hi kan siar tlang hnik ding. “ca mal te ka lo kuat.nan za ten nan dam ko lo maw.kan nih khal kan dam.a thu pi mi a um tuk lem lo.in lam ca kuat ka duh ih nang mah in inn lam tiang in rak kuat sak thei pei maw?zang fah nak in in theih ter sal aw.”\nHi ca hi mi pakhat in i kuat mi a si. Ka siar ih ka siar thei thluh, a ngan mi duhsan khal ka thei thei thluh. Asinan, ca ngan thiam pek phun li nauhak hmanin hi vek ca ngan dan hi “ngan dan dik” a ti a zumum lo. Ziangahtile, “cawlhnak [full stop]” hnuah cafang fate a hamng, inn le in hi [home] tican ih a hman mi a si nan cafang kawm bang-aw lo in a ngan, thusuhnak [?] hnuah cafang fate a hmang, “zangfahnak, kannih, thupi, nangmah” ti pawl hi thu hlawm khat an si nan kawm lo in a dang dangah a ṭhen.\nTahṭhimnak dang pakhat tarlang belh sehla. Kan nui’ hmin cu Lai ca in kan ngan a si le “Sui Hlawn Thluai” ti a si. Asinan, tupekte e-mail dilnak ah a hmin cu Kalw ca ihsin Mirang [Lai] cafang, a,b,c, hmang in Kawl pawl in an rak ngan sak ih an ngan dan cu “Shwe Loun Htay” ti a si ta riai. Kan siar ih siar theih a si, a duhsan khal kan thei. Asinan, tui ca siartu kan zapi tel in zohmanin hi hi Lai ca ngan dan dik a ti kan um a zumum lo. Mirang dawk Lai dawk [kahpia] ca ngan dan, hman tlak lo, thlun tlak lo, a si kan ti cio ko ding.\nCuruangah, ca ngan mi pohpoh, “kan siar thei ih a duhsan kan theih hnuhnu cun ziang vek ngan dan khal a dik a si mei,” ti mi cu ca le calai umzia theifiang hrih lotu pawl ih ṭawngkam men a si, ti sehla akn palh lem lo ding.\nThu um dan:\nCa ngan dan lawng si lo, thil ziang khalah a dik, dik lo, [a sual, sual lo] ti hi sim a awl ruah in vun simfiang cu thil har zet a si ṭheu. Thimnakah, “mi thah cu a dik lo, thil sual a si” vun ti cu thil awlte a si. Thil sual le dik lo a si ti khal zapi theih a si. Asinan, ziangtin dik lo le thil sual a si na ti thei titu mi pakhat khi vun simfiang tum awla thil awl lo zet a si ding, ziangahtile, “mi thah cu a dik lo, thil sual a si” ti mi el duhtu cun “ralkap khalin mi an kap that ih an dik lo an sual an ti cuang lo, a that tam theithei lawmman an pe in an cawisang sawn, curuangah, mi thah hi thil dik lo a si ti theih a si lo” ti’n a ṭawng thei ve ih cu mi vun simfiangsal ding cu thil awl a si lem lo ding.\nCu vek thotho in kan Lia ca ngan dan fik le dik lo thu hi, ngan zo bang in ṭansan le tahfung felfai neih lo cun, sim le rel harsa zet a si. Lehlam ah ṭansan le tahfung neih cun thil harsa a si lo lala. Hi ca ngantu khalin Lai ca ngan dan thu ah “dik, dik lo” ti mi a sim ve tik ah ṭansan le tahfung felfai a nei ih, cu cu hi ca siartu zaten tui ṭumah ruat talng le zoh tlang dingin a hnuai lamah ngan suah a si.\nConcerns on Chin Language – Dr. Hre Kio


Hringnun Thlalang I-IV - Chinland Today Media\nHringnun Thlalang I-IV\nFebruary 7, 2017 11:57 pm·0 comments\nZirsang ta poh an fim theh cuang lo. Zirsang lo khal fim zetzet an um. Pianpi fimnak a thupi tuk. Zirnak lawng zohnak menin tahawk a ngah lo.\nRuangpum tum ta poh an thinlungput a pi cuang lo. Ruangrai te khalah thinlungput tum zetzet an um. Ruangpum lawng zoh in ngaisan/ngainep mai a theih lo.\nSumpai nei ta poh an lian theh cuang lo, thinlung rethei an tor. Sumpai nei lo khal lian zet hmuh ding an um. Sumsaw lawng zoh in mi va dawt ding, a si lo.\nAsinan lemcannak khawvel ahcun Zirsang si, fim si lo. Ruangpum tum nain thinlungput fate zet le sumpai neinei ih thuneihnak ah nitung kan rau cu a si bik hi!!!\nHringnun Thlalang II\nKum a thar vekin Hotu/hruaitu kan hril theu. Cu pawl cun thucah ropi zet an sim theu. “Ka palhnak, tlamtlinlonak a um asile hmaisong loten i sim uh” tiin. An sim bangin an palhnak zawntete hmaisong riai loin faksel ngam bupbo sehla an duh lemlo. An hua ih a netnak ah dotu ‘ral’ vekah mi an suah linglet.\n“Kei cu ka thintawi, ka thinsia” tiih mi lakih relaw ringring pawl hi a taktak ahcun an hngal, an porhawk ruangah le an pehtlaihmi pawl zianghman ih an rel lo ruangah a si tlangpi. An tihzahmi hmai ahcun an zaidam thei zet nan…\nPawlkom pakhatkhatah hohatu (Lu-ban) hna hmuahhmuah kawhhran pakhat lole hrinhnam pakhatih kaih, ham theh hi a thatnak hnakin a thatlonak a tam!\nHringnun Thlalang III\nBommi si loin bawmtu si ka duh.\nDiltu si loin petu si ka duh.\nCawmmi si loin cawmtu si ka duh.\nTirhkah men si loin fialtu si ka duh.\nMittha men si loin midik si ka duh.\nThlawsuah dongtu men si loin a siar thiamtu si ka duh.\nDamsau zetih ziang kupkap si lo hnakin caan tawite sung nunmannei zetih hmang thiamtu si ka duh.\nKa lawngih tuantu si loin a takih tuahtu si ka duh.\nSunmang (vision) tampi neih ih pakhat hman hlensuak lo hnakin thil pakhatte tuahsuaktu si ka duh.\nVei tam tluksiat ih thawhsal cingcing hnakin vei khat hman tluksiat lo, ka duh.\nThiamnak lawng si lo, fimnak mi sumtheitu zirnak ka duh.\nHringnun Thlalang IV\nHi thu hi kan ruat dah maw? Minung hi kumkhua kan tunghmun lo ding! Asinan kan thih ding ni kan thei lo. Amahbelte dam san lawngte kan nei cio ti bang sehla…\nRin lopi’n natnak pakhatkhat lole cangsualnak (accident) pakhatkhat ruangah maw tuni ah na ‘THI’ ding tiah lo sim ta bang sehla ziangtin na um ding? Na lungkim pei maw na riahse ding? Na lungawi cu ka zum lo. Ziangahtile zohman thih duh kan um lo. Asile ziangah thih kan duh lo. Hringnun ah seherhmi, lo-hma suah ngah lo vekin theihawknak an hung lang zukzo a si lo maw…\nCuti asile Pathian ih dongtahnak sautersal in, ni khat lole thla khat lole kum khat hnuah na thih ding ni, lo thawnsaksal sehla…\nZiang bik tuahnak ah cui na caan sunglawi zet cu na hmang ding?\nCuvek caan ah mizaran kan si ahcun kan to men ding ka zum lo, zuri sabah men khalin kan um siang ka zum lo. Second tin, minute tin le nazi tin hin umzia a nei ding ih caan pamhmai kan khawhral siang hrimhrim lo ding…\nUnau! na nunnak kha caan rei loteih ce.\n–Thuan Bil Fahniang\nDuhthu Samah Sam Luat Ti A Um Lo


Kum 3 Hnu ah Lal Par Mawi ih Pathian Thangthatnak Hla in Ka Lung I Tho Ter Sal - Chinland Today Media\nJuly 8, 2015 11:32 pm·0 comments\nLal Par Mai ih Pathian thangthatnak hla fing 12 a suah nak kum 3 lenglo a liam zo nan tuini ah a thar in ka thinlung a kai tho sal asi. Mi tampi cun, a hla pawl nan ngai neknek thluh zo ko ding. Mi hrek cun, a hla pawl hi nan duh kelten nan duh zet ko ding, mi hrek lala cun Pathian thangthatnak hla dang bangin a thatnak le a hleicetnak thleidang thiam lemlo in nan maimalh men tla a si thei.\nMithen khat cun, a hla pawl hrimhrim rak thei lemlo tla kan um ding. Asinan, Mai Lal Par Mawi ih hla “I Kotu” timi sung ih hlafing 12 hi cu uar tlak le sunsak tlak rori asi tiin ka hmu. “I Kotu” timi sungih hla pawl phuahtu cu Tha Nei Khar le Hoi Lo Par (NyNy) an si. 2012 lam ih rak suah zo mi a si. Liam cia caan ahcun tui ka ngaihsak vekin ka rak ngaihsak emem thiam lo.\nAsinan, tuini ah cawl lo in a hlafing pawl cu pakhat hnu pakhat ka ngai sal tikah hivek hla thuk le mawi kan nei tamlo zia ka thei fiang sinsin. Hla phuahtu tei pahnih hin an thinlung muril Pathian hrangah an pe ngah. Ahleice in, Pu Tha Nei Khar cu kan Lai hla phuah mi lakah, a hla hi a dangdai thei hrimhrim. Sap Lian Thang thawn an hla phuahmi hi sah a nuam in a muril thei ringring asi.\nHi hla pawl hi a phuah menmen lo, a thinlung muril thletnak hmun pi vekin ka ruah sak thiam. A hla pawl hi a nunnak ih a tonteh ngahmi le a culmam mi pawl an si. Ngaitu hrang, ngai a nuam ih, a saktu pawl hrang sak le vawr nuam zet asi phah.\nPu Tha Nei Khar ih phuah mi “Bia Thu An Tiam” timi sung ih hla chorus hi mawi le thinlung sung ih cohlan tlak rori asi in ka thei.\nTifinriat bang luang seh duhdawtnak\nZilthli bang hrang seh anka mawi\nCirhti bang irh seh ngaidamnak\nRihling bang hmun seh lungawinak nan run-inn ah\nAhleice in “Rihli bang hmun seh, lungawinak nan run-inn ah” timi te khi duh a nung in duhdawtnak ih sanzia hla phuahtu in a pholang ngah a si. Cun, a hnuai ih hla hi hla phuahtu in a nui’ duhdawtnak hla ih a phuahmi cu a si. Pu Tha Nei Khar ih phuahmi thotho asi. A zaten tarlang lo in, cang khat le thu-non lawng ka tarlang thei. A nui’ duhdawtnak hivekin a pholang thiam hi cu aw, pa ngaisan tlak rori asi.\nThalfang bang I pai ih thisen thawi I hring tu\nA hnawi thlum in I cawm, a ei ai in fahtu\nKa ninghang I siang lo, ka tah mitthli I hnul\nSunghno ka nui kutnem hngilh siang hlang ee\nThlum cuang hleice ee, ka nu ka nu ti hi\nA tel lo cun rialti bang dai kan run-inn hi\nKa hlam theu an-hai ah ka nu ka nu tiin\nKa hrang lungvar mankhung hringtu ka nu\nNui’ duhdawtnak hla mawi tampi lakah hivek hla thu hi cu dangdai zetin ka hmu. Nu in a pum sungah thalfang bangin a pai timi cu minung pum sung kan um hi a paitu hrangah ziangtluk a har timi fiangte’n a langter ngah asi.\n“A tel lo cun rialti bang dai kan run inn hi” a timi hin, a nu cu an run-inn ah ziangkim ih ziangkim asizia a langter ngah ih a nu a um lo ahcun an inn cu zianghman um lo vekih a ruahnak pawl tla a pholang ngah bet.\nA hnuai ah YouTube ah “I kotu” album a zaten ret a si…..\nHla phuhtu Pu Tha Nei Khar le hla saktu Lal Par Mawi hi hmaiton in veikhat khal ka hmu dah lo. Asinan, hla phuahtu hin hlafing 12 sung ah pacangtha le khawruat thiam asizia a pholang aw ngah. Cun, minung sinak ah tlinglo zet cingin Pathian in a kawhnak pawl tla a pholang ngah thotho. Hla saktu Lal Par Mawi hin, hla sak menmen siloin, hla mawibik ka sak ngah ti bangin, mawi vervo te in a awih thiam tikah hla le biazai kom sam-suak mi zaihla mawizet ah a can ter.\nPu Tha Nei Khar cun, Pathian ih kawh mi le cohlan tlak ah amah le amah a ruat aw lo zet nan, Pathian cun minung ziangvek le zovek khal a ko ih a duhdawt theh timi ahnuai hla thu-non ah a tarlang ngah lala.\nMaw Bawipa kei misual hi\nNa rawngbawl hna sunglawi ah\nTelve I sin ka ruah ah\nZangfahnak makzia ka hmu\nMisualbik lakah misual bik\nFelnak ah ka tling si lo\nThlahthlam lawn in hruai aw\nI kotu na si\nHimi hla thu-non ah, Pu Tha Nei Khar cun a kotu cu Pathian asizia a thei ih thlahthlam lawn I hruai aw tiah Pathian a ngennak hla in a phuah ngah. Lal Par Mawi khalin, hla phuahtu ih duhdaan in a sak ngah dingah ka ruat. A thluk daan le a aw a mawi ter daan pawl ngai tikah ngaitu thinlung a kuai ih lung aleng ter hrimhrim asi.


Hakha View Point ih mi-thawitu minung 6 kai zo | VCTH\nHome » Thuthang » Chin News » Hakha View Point ih mi-thawitu minung 6 kai zo\nBy vcth on November 27, 2017.\nNovember 26 sun ih Hakha View Point ih mi-thawi tu minung 6 an kai zo ih a tangmi minung 15 hrawng tla kai bet ding an si tiah theih a si.\nHakha Sipin hotu U Thla Hre in, “Hakha View Point ih tlangval thawi awnak thu thawn pehpar aw in thu a phunphun a suak. Hi thu kan thei ve ten kan um menmen lo. A tu tiangah minung 6 kan kai zo. A tang laimi minung 15 hrawng tla kan kai bet hrih ding. Hi thawi awnak ih a teltu pawl cu cozah upadi vekin action kan lak ding,” tiah a ti.\nHi Hakha View Point ih tlangval pawl thawi awnak thawn pehpar in Online ah mi tampi in Hakha Khawsung um upa pawl le tuanvo neitu pawl parah mawhthluknak an nei. A hrekin Video a zuktu pa in teh ziang ah a tthenin, a bawm lo tiah video a zuktu pa tla an mawhthluk.\nAsinan Online ih kan hmuh, kan theih mi lengah Hakha khawsung um pawl cun hi thu hi menmen ah ret lo in action an la rero tian theih a si.


Hlan San Leitlun ih Mangbangza Pasarih - Chinland Today Media\nOctober 14, 2015 7:52 am·0 comments\nHlan san leitlun ih mangbangza pasarih hi Greek ttong hmannak khawvel ah Jesuh khrih piansuah hlan kum zabi malte ihsin a rung suak mi cazin a si. Himi mangbangza pasarih cazin hi thiamzunglam themthiamnak (arsistry) simaw, a dinsuahnak hrangih engineering lam thiamnak langsarnak simaw, an tung le phei kauhnak simaw ihsin an hril suah mi an si.\nMangbangza pasarih cazin rak tuahtu hi mi tampi an um nan Sidon mi Antipater (Antipater of Sidon) le Byzantim mi Philo (Philo of Byzantium) ih tuah mi cazin hi an langsar deuh. Herodotus (484 BC–ca. 425 BC) le Cyrene mi Callimachus (ca. 305-240 BC) khal in an rak tuah ve. A langsar bik mi le hmaisabik mi “Antipater ih cazin” hi 140 BC hrawng ih rak tuah mi a si ih, Alexandria ih Tleu-inn tel lo in a dang paruk a rak telh.\nHlan san leitlun ih mangbangza pasarih cu:\n1. #Giza Mualpawng ih um Khufu Siangpahrang ih Pyramid Ropi (The Great Pyramid of Khufu at Giza)\n2551- 2470 BC hrawngih rak dinsuah mi a si. Milaihrin ih sakserlam hlawhtlinnak ropibik pakhat (one of humankind’s greatest architectural achievements) a si ih, kum 4000 sung lenglo cu leitlun ih building sangbik dinhmun luahtu a si.\n2. #Hmuandum Thlai-aw (The Hanging Gardens)\n810-560 BC hrawngih rak um a si an zum. Iraq ram saklam ih um, mawi ding ih cei mi cangdawl thuah aw so vivo hmuandum kau zet a si. Hlanthilveitupawl (archaeologists) in Babylon khawlipi siat lakah thuanthu sungih a um mi Hmuandum Thlai-aw ih sulhnu hmuh ngah tum in kum sawmbi tampi an zuam rero zo nan, zianghman an hmu hrih lo ti theih a si lai. Iraq ram, Babylon ramkulh ih Baylon ah simaw, Nineveh ramkulh ih Nineveh ah simaw, a um ding tiah an zum.\n3. #Olympia Tlang ih Zeus Khuavang Pathian ih Lem (The Statue of Zeus at Olympia)\n430 BC hrawngih rak dinsuah mi a si. Sui le saiho thawi’ tuah mi milem a si ih pii 40 a sang. Greek ram sung ih sunlawih hlawhbik thiamzunglam themthiamnak kutsuak a si. Himi milem hi Olympic Lehpannak hmaisalam ahkhan thlavang rak hauhtu milem tumpi a si. AD zabi 5 le paruk lai ah an phelhdarh ih Constantinople khawpi ah an bun sal. Asinan lehhnu ah mei a kang.\n4. #Efesa Khawpi ih Artemis Khuavang Pathiannu ih Biakttheng (The Temple of Artemis at Ephesus)\nZabi pali BC hrawngih rak dinsuah mi Greek biakttheng a si ih, a tung le phei tumlam le khersuah mi milem ropi zetzet ruangah a hmin a thang. Zabi pali BC ah ka hmin hi thi thei nawn hlah seh ti’n Herostratus timi mi aa in a ur siat. Tui san Turkey ram ih um a si.\n5. #Halicarnassus ih Thlanmual Ropi (The Mausoleum at Halicarnassus)\n352 BC hrawngih rak dinsuah mi a si. Anatolian siangpahrang Mausolus in amah hngilhlonak hrangih a tuah mi thlan a si ih, a nupi in a run sak ttheh. A nupi hi a farnu khal a si.\n6. #Rhodes Tikulh ih Helios ih Lem (The Colossus of Helios at Rhodes)\n290 BC hrawngih rak dinsuah mi dar milem tumpi a si ih Liberty Milem (Statue of Liberty) thawn an tiat aw. Rhodes tikulh ah raldonaklam hlawhtlinnak cinken sunlawihnak hrangih an dinsuah mi a si. Linghnin ruangah a cim ih, a cimsiat mi khal cu kum 900 sung zikte khualtlawng pawl hiptu thupi pakhat a si lai.\n7. #Alexandria ih Pharos Tleu-inn (The Pharos of Alexandria)\n280 BC hrawngih saksuah mi tleu-inn (lighthouse) a si ih hlan san leitlun ih tleu-inn tum le hminthang bik a si. Egypt ram uktu Greek siangpahrang pakhat hrangih dinsuah mi a si ih, sakserlam santhuanthu ah sang ding hrimhrim ih saksuah hlawhtlin hmaisatbik mi building a si.\nSakserlam mangbangza cazin tuah idea hi Alexander Ropi in zabi pali BC ih (anmai’ an rak theih mi) leitlun hmun tamsawn a neh ihsin an run neih mi a si. Ziangahtile Alexander Ropi in ram tampi a neh tikah Greek miphun khualtlawng pawl cu anmah hnakih nunphung hlun sawn neitu Egypt miphun, Persian miphnun le Babylon miphun pawl ih hnenah an thleng. Greek pawl cun himi thil pawl hi “Mangbangzapawl” (Greek ‘thaumata’) ti si lo in ‘thlirmualpawl’ asilole “zoh ding thilpawl’ (theamata) tiah an tarlang sawn.\n#Mangbangza Pasarih pawl ih Hualvan\nHlan san ih sakserlam hlawhtlinnak sunglawibik pasarih lakih paruk cu can, khuarel (nature) le minung kut tuar in an siatral thluh timi hi thu dik theih nuam lo zet pakhat cu a si ve.\nColossus Milem cu a dinsuahnak kum 65 lawng a rei lai, 226 BC kum ih linghnin ruangah a cim ih, kum thawng khat sung deuhthaw a rei hnu ah suan tit (melted) ding in laak 900 thawn an phurh. Halicarnassus ih Thlanmual Ropi khal linghnin ruangah a siat ih, zabi 16 lai ah Khristian crusader pawl (Muslim dotu Khrihfa ralkap pawl) in ralbuk saknak ding ah an lak darh. Mangbangza pasarih lakih mawibik a si mi Artemis ih Biakttheng khal lungto mallai lawng an tang. Olympia Tlang ih Zeus ih Milem cu minung kut tuar in a siat. Hmuandum Thlai-aw cu khuitawk ciah ah a um ti an elbuai aw rero lai. Alexandria ih Pharos Tleu-inn khal 1303 kum ih Crete tikulh linghnin ruangah a siat.\nA dinsuahnak thilri tum liailiai pawl ruangah thuh hloh le siatsuah a theih lo mi Pyramid lawng kum zabi tampi a run paltlangh thei. Laili san (medieval) ah Muslim pawl in pyramid lenglam phar ih lungvar ngil mawi pawl cu Cairo khawlipi ih lilawn le inn saknak hrangah an rak la hnuaihni ko nan, pyramid pawl hi hngetkhoh thawkhat zet in an ding ringring lai. Asinan hlan san Faraw siangpahrang pawl ih ropitnak langtertu pyramid pawl khal hi an nungdam ringring ding ti a theih lo. Zabi 19 ih siangpahrang sualral Mohammed Ali in a rak siatsuah dengmang. Mohammed Ali cu cetzung dinsuahnak le a ram sanmanternak (modernization) hrangah Egypt ram ih biakttheng ropibik pawl ih lungto a rak hmangtu a si. Pyramid Ropi ih lungto pawl khal la ding in khua a rak khang dah. Sumpai hlawknak ding tam sehla cun a rak tthiatdarh taktak men thei.\nMangbangza Pasarih An Hrilsuah Dan Kalhmang\nHlan san mangbangza pasarih cazin rak tuahtu hmaisabik hi Greek cangantu pawl an si ruangah mangbangza pasarih lak khal ah Greek miphun ih dinsuah mi panga an tel. Pyramid Ropi le Babylon ih Hmuandum Thlai-aw pahnih lawng hi Greek miphun ih dinsuah lo mi an si.\nLehhnu ih cangantu tthenkhat cun cazin dang deuh tla an run tuah. Tthimnak ah Alexandria ih Pharoah Tleu-inn aiawh ah Babylon Hruangkulhpawl (Walls of Babylon) an ret. Babylon Hruangkulhpawl peng 40 hrawng ih sau, pii 82 sang an si ih a tlunlam zim ah rang pali ih dirh mi rangleng pahnih an kian aw thei tiah hlan san cangantu pawl in an rak ngan. Roman bezaipu Martial cun mangbangza pasarih cazin ah Colosseum a telh ih, Khristian bishop Gregory of Tours cun Jerusalem ih Solomon Biakttheng a telh ve. Himi cangantu pawl hin an theih mi simaw, hmuh mi simaw, lawng an cazin ah an rak telh thei ruangah mangbangza pasarih hi leitlun pumpuluk ih thil ropibik an si thluh lo ti theih a si. An umnak ihsin peng thawng khat hrawng a hla mi China ih Hruangdawl Ropi tla hi ra hmu hai sehla cun an cazin cu a danglam deuh tengteng ding.\nEgypt Hloh-zin-kual (The Egyptian Labyrinth = Kawl ih win-ka-ba an timi) khal hlan san leitlun ih sakserlam hlawhtlinnak hmuahhmuah hleih thluh theitu a si ding tiah a ruattu an um fawn.


Thlarau daan pali cu ziangpawl an si?\nThusuhnak: "Thlarau daan pali cu ziangpawl an si?"\nSannak: Thlarau daan pali ti mi cu Khrih zumnak thawngih ngah a si mi rundamnak thuthang `ha phuan daan ding an si. Thuthang ~ha bu sungih a `ulmi thu pawl daan pali ih `hen mi men an si.\nCuih daan pali lakih daan pakhat nak cu hihi a si, “Pathian in a lo duhdawt ih na hrangah a sunglawi mi tumtahnak a nei.” Johan 3:16 cun hitin thu in sim, “Pathian in leilung hi a duhdawt zet ruangah a Fapa neihsun a pek ih zokhal a zumtu hmuahhmuah cu siatral loin kumkhua nunnak an co ding.” Johan 10:10 in Jesuh a ratnak san khal hitin in sim, “…Kei cu nunnak an neih ih tlamtling zetih an neihnak dingah ka ra a si.” Cuti asile Pathian duhdawtnak ihsin ziang in si in dawnkham? Nunnak tlamtling nei lo dingin ziangbik ni a si in dawnkham.\nThlarau daan pali lakih a pahnihnak cu, “ Milai hmuahhmuah hi sual ih `en`oi mi an siih sual ruangah pathian thawn a `hen aw zo mi an si. Cui ruangah kannih hin Pathian in duhnungza kan nunih a tumtah pawl kan thei thei lo. Hi thu hi Rom 3:23 ih a ti hnget bet a si, “Zangah tile, kan zatein ka sual thluhih Pathian sunlawinak kan co baan lo.” Rom 6:23 in sual ih rahsuah asilole “sual ih man cu thihnak” a si tiah in sim. Pathian amah thawn pawlkomnak nei dingin in sersiam. Asinan, a sersiam mi milai in leitlunah sual cu a lut pi ruangah Pathian hnen ihsi a hla ter. Pathian in neih dingih a tumtah mi cu kanmah sualnak ruangah kan siatsuah tinak a si cu. Cucu ziangtin so ka ti `hat sal ding?\nThlarau daan pali lakih a pathumnak cu, “Jesuh Khrih lawng hi kan sualnak hrangih a famkimmi Pathian hna`uannak a si.” Jesuh Khrih thawngin kan sual ngaihdam a si thei lawng siloin Pathian thawn pawlkomnak khal kan nei thei a si. Rom 5:8 cun hitin thu in sim, “Pathian in ziangtluk in duhdawt ti cu a lang ter zo. Misual kan si hrih cingin Khrih cu kan hrangah a thi.” 1 Korin 15:3-4 khal in rundam kan si theinak dingih ka theih `ul mi le kan zum `ul mi in sim, “Ca Thianghlim sungih nganmi vekin Khrih cu kan sualnak ruangah a thi; an phumih, Ca Thianghlim sungih nganmi vekin ni thumnak ah thawhtersal a si.” Amah Jesuh rori khal in amah lawngih rundamnak lamzin a si thu thawn pehpar awin hitin a rel, “ Kei cun lamzin, thutak le nunnak ka si. Kei mah loin zohman ka Pa hnen an thleng thei lo ding” (Johan 14:6). Hi duhumzet rundamnak laksawng cu kei the ziangtin ka ngah ve thei pei?\nThlarau daan pali nak cu, “Kan nunih Pathian tumtah theih theinak ding le rundamnak laksawng kan co ve theinak ding ahcun Jesuh Khrih cu Rundamtu a si tiah zumnak amah Jesuh Khrih ih kan `hum a `ul.” Johan 1:12 in hi thu hi hitin fiangten a rel, “Mi `henkhat cun an saangih an zum. Curuangah Pathian ih fate cantheinak thu a pek.” Tirhthlah 16:31 in fiangzetin a rel ve, “Bawi Jesuh zum awla cutin rundam na si ding.” A zaangfahnak zarah Jesuh Khrih zumnak thawng lawngin rundam kan si thei (Efisa 2:8-9).\nJesuh Khrih cu Rundamtu a si tiih na co hlan duh ve a si ahcun a hnuailam pawl hi Pathian hnenah sim aw. Hi `ongkam pawl na sal ve mei mennak cun a lo rundam lo ding. Jesuh Khrih na zumnak lawng in si a lo rundam ding. Hi thlacamnak cu Pathian ih pek zo mi rundamnak hrangih lungawi thu sim le na zumnak ti lang tertu men a si. “Pathian, kei cu na hmaiah mi sual ka si ti ka thei. Sualman tuar tlak khal ka si. Asinan, ka sualman tuar ding hmuahhmuah cu Jesuh Khrih in a tuar zo ruangah amah zumnak thawngin ka sual ngaihdam a si thei ka zum. Ka sual tlansan tahratin rundamnak hrangah nangmahah ka zumnak cu ka `hum a si. Mangbangza na zaangfahnak, ngaihdamnak le kumkhua nunnak laksawng in pek ruangah ka lungawi! Amen!”


Mongpan Palik Sakhan Ah Lawngkasanak An Tuah – Meifar\nMongpan Palik Sakhan Ah Lawngkasanak An Tuah\nShan State, Mongpan khua ih palik sakhan hmunpi sungah lawngkasanak an tuah ih mipi khal an tam zet.\nTualsung nunau pakhat in, “Palik sakhan sungah lawngkasanak an tuah ih sumpai an hawl, va lektu pawl khal an tam zet. Palik pawlin an kaihruai ih palik pawl cu uniform an hruh lo, mi pangai vekin hnipuan an hruh. Palik uniform hruh cu ka hmu lo” a ti.\nRalhrang in ramsung thuneihnak an lak hnuah Mongpan ramsung ah lawngkasannak an uar ciamco, lawngkasanak ruangah an ramsung ah rukru le ritheihsii tham khal an tam phah. Cun, an ramsung ah Covid-19 thlisia khal a hrang rero lai ruangah tualsung mipi pawl cu an thinhar zet. Palik sakhan ih lawngkasanak cu March 15 ihsin March 20 tiang an tuah tum.\nTualsung mi pakhat in, “Lawngkasanak an uar ciamco ruangah rukru le damiah an tam deuhdeuh ding ti kan phang tuk. Lawngkasanak in thilṭha zianghman a suahpi dah lo, cun kan khua ah Covid-19 nat nei khal an um rero lai” tin media hnenah a sim thei.\nThailand Ram Ah Rul Danglam Zet An Kai\nAssam Company In An Tea Hmin Ah Ukriane President Hmin An Hmang, An Cawimawinak A Si


Hnipuanlam Ruahnak Petu Rosie - Chinland Today Media\nHnipuanlam Ruahnak Petu Rosie\nAugust 22, 2013 3:26 pm·0 comments\nM&S Fashion Company thawn hnatuantlangtu Transformers: Dark of the Moon zuknungcang Rosie cun, sunghruk hnipuan pawl thitnak parah ziangtiin ruahnak a pe, ti thu a simfiang. Rosie cun, model a si lawng siloin hnipuan thu ah ruahnak petu pakhat ih ding thei ding a duh thu a sim.\nBritish zuknungcang mawizet Rosie Huntington-whiteley (Kum 26) cun M&S company thawn tuantlangtu Transformers: Dark of the Moon zuknungcang cun, M&S ih nunau pawl ih sunghruk hnipuan pawl ah ruahnak a pek tikah hminthang designer Suzy Kim thawn an komawk thu, amah rori in sunghruk hnipuan a hruh ih, thehlarnak a tuah thu a phuangaw.\nM&S ih design pawl hi Collection ah Rosie cun a duhmi hril in a thehlar thu, Rosie for Autograph tiin hmin a pek thu, Sofa cup brassier cu Collection ih a thupinak pakhat a si ding thu pawl a rel. Rosie cun Collection cu M&S ih a hlawhtlingbik mi nunau sunghruk fashion a si theinak dingah khal a ruahsan thu a sim.\nDesigner Lam Ih Lut Tumtu Miley\nBest Entrepreneur Ah Victoria


Thlacam nak thawn kan nunnak Pathian hnen ap asile kanmah pawl cu ziangtik hman ah kanmah lawng kan si lo. June 24, 2020 | Radio Veritas Asia\nThlacam nak thawn kan nunnak Pathian hnen ap asile kanmah pawl cu ziangtik hman ah kanmah lawng kan si lo. June 24, 2020\ncq5dam.thumbnail.cropped.1000.563.jpeg (55.07 KB)\nMipi pawl zarhtin a ton caan ah Pope Francis in David Siangpahrang cu Pathian ih miphun a rak kilkhawi laiah a thinlung in ziangtin thla a cam ti kha a rak ruat. Pope Francis cu nithum niah mipi pawl a ton nak ah Bible sungih lang ter mi David Siangpahrang ih um daan cu thuthangtha sim nak ah a telh. David cu a nauhak lai ihsin Pathian mithmai tha cotu a siih, kan zum nak le Pathian minung pawl hnenih a thupi ih tuah mi Pathian hnatuan nak hrangah hril mi a si. Pope in David ih tefasin Jesuh cu Pathian thinlung sungah Siangpahrang pakhat a si. Thukam nak cu Pathian hnen ah a rak kim ter.\nTuu khal tu David ih thuanthu cu a pai tuu pawl a khal nak Bethemhem ihsin a thok. Lo ah hna tuan in, amah cu thli thiang thawn a nel aw thu, kiangkap ih aw le ni ih tleu nak thawn a nel aw tu a si thu theih a theih. Pope in a sim bet mi cu David cu a pakhat nak ah tuukhal tu a si. A tuu pawl tih um nak ihsin a luat ter lawng siloin rawl a do. Jesuh Khrih a mah le mah rori "Keimah cu tuukhal tha ka si" tiin a ti.\nJesuh Khrih cu a tuu pawl hrangah nun nak a pe tu, tuu pawl pakhat ciar lamzin a hmuh tu a si. David cu a nunnak ih nehhnu lam ah mi pakhat ih nupi nei dingah amah a that. Profet Namam in a sual nak a hmuh tikah a sual nak a thei cih. Amah cu a hman lo mi tuu khal tu a si thu, David a thei aw cih. Amah cu thangdor mi tuu khal tu a si nawn lo. Curuangah a mah cu mi pakhat ih neih mi thil lawngin a nei tu, aana a luan ih a hmang tu a si.\nHla phuah tu pakhat ih thinlung le kan thuhla ngai cio uh. Pope cu David ih "hla phuah tu mi pakhat ih thinlung" timi a sim bet. A thinlung a hnem thei tu pakhat lawng a tang. Cumicu a kitar a si. A sual nak ruangih a sir awk sung a kitar tumin Pathian thangthat nak hla a sak. David cu mi nauta asilo. A riahsiat nak a lang ter ah siseh, sual sir nak a lang ter ah siseh, lungawi nak a lang ter ah siseh Pathian hnen ah hla thawn a lang ter. A mithmuh rori ih a cang mi leilungpi cu a remdai mi thil a silo. Leitlun thil pawl an siatral lai a hmuh ruangah amah cu a hlan hnakih a mak mi mangbangza a hmu.\nMinung nunnak ih thuthuk ruahsal nak ih thlacam nak cu "Minung nunnak cu mangbang in kanmah a rak keng mi a si lo. Asinan hla, awnmawi, lungawi nak sunloih nak, tah nak pawl a thangharh tu a thuk mi mangbangza thil a cang ter tu asi. Himi Bile ca sung kan zoh asile David Siangpahrang cu Saam hla a phuah tu mi hminthang a si. David Siangpahrang cu tuu khal tha si dingah ruah mi a si. Amah cu a thianghlim mi le sual nak a nei tu, hmuhsuam a tuar tu le nautat a rak tuar tu a si. Amah cu ralneh tu a si. Amah vekin kan nun ram ih a cang mi thil pawl in kanmah hrangah theu nak in pe. Kan thuanthu a hmun lo ruangah minung pawl cu tu le tu sual nak sungah kan tla theu.\nPope Francis cu Mexixo ah linghnin nak ruangih harsat a tuar rero tu pawl hrangah thla a cam sak. Ziangtinkim Pathian ih kut ah hlan in David Siangpahrang vekin kan nunsungih a tel mi thlacam nak timi kaihngek tu a um thu a sim. David Siangpahrang cu kan hrangah ziangkim Pathian thawn khat le khat thu rel tlang nak ah telh dingah a sim. "Sual" a um vekin lungawi nak a um. Duhdawt nak hleiah farah harsat nak khal a um ih, nel awk nak a um vekin nat nak khal a um. Ziangtinkim cu kan zate hrangah in ngai sak ringring tu "Pathian " hnen ih kan sim mi tong a si thei.\nPope cu a thuthangtha a cem net nak ih a sim mi ah "David cu mah lawng si nak a thei thiam. Asinan thil cang mi ah amah cu ziangtik lai khal ah amah vial a si dah lo. Hitivek thil cu kan nunnak ah thlacam dingah caan a pe theu tu pawl hnen ah a cang theu mi thil a si. Thlacam nak cu kam mah kha misunglawi ah in cang ter. Thlacam nak cu thawng tampi harsat nak sung ihsin minung tinkim hnen ah, kan nunnak ih a hman mi rualpi Pathian thawn nel awk nak a hngek ter" tiin sim phah in a thu sim mi cu a cawl.


Leilungpi Humhual Ding Thu | Radio Veritas Asia\nKan umnak leilungpi humhim dingah kan cangvaih khawm a tul\nApril 22, 2020 (Earth Day) ni ah Pope Francis ih Leitlun hrang thu cah mi\nTui kum April 22 ni cun America ramah Gaylord Nelson in leilungpi humhual ding a thupi zia tarlang duh ruangih a rak thok mi Earth Day ni rak hmannak kum 50 a kim thlang a si. Himi ni ah Pope Francis khal in tlawngkai ni thum (Wednesday) tinte’n a tuah mi General Audience timi mipi thawn tonawknak a neih theu mi caan ah leilungpi humhualnak thawn pehpar in simphuan nak a nei a si.\nBible ihsin a thok\nPope Francis cu leilungpi humhual ding a thupi zia a rak tarlang duh ruangah 2015 kum ah “Laudato Si” timi thulu thawn cauk pakhat a rak suah zo bangtukin, tui tum “Earth Day” a rak thoknak kum 50 kim ni khal ah leilung ihsin sersiam mi kan si zia le lei sung suak thilri pawl in kan nunnak in cawmdawl zia a tarlang bet a si. Semtirnak (Bible) sungih sersiamnak thuhla ih in zirh vek in, kannih cu leilung thawn tuah mi men si lo’n, Pathian ih pek mi nunnak petu thaw nei mi kan si. Curuangah kan luah khawm mi hi leilungpi ah a dang sersiam mi pawl thawn sinak bangrep lo’n milai innsang pakhat dinhmun in kan tlangleng a si tiah Pope Francis in a sim.\nCulawng si lo in, Pathian hmuihmel kengtu kan si vek in, sersiam mi thil hmuahhmuah hi tha teih hmang dingah le kan milai pi pawl, ahleice in, thazang a derdai bik mi pawl duhdawtnak le zangfahnak thawn bawm dingah forhfialnak a nei bet. Ziangruangah tile, kan biakmi Pathian khal in a Fapa Jesuh Khrih thawngin kan hnenah a duhdawtnak le a zangfahnak a rak lang ter ih kannih khal in cuih nun cawng ding kan si.\nMaih hrang lawng ruahnak\nMaih hrang lawng ruat ih kan duhhamnak ruangah leilungpi humhual ding tuanvo kan tlolh theu. Leilungpi kan bal ter, kan siatsuah ih kan maih nunnak riangri a him nawn lo. Himi thu ah Pope Francis in leitlun huap in siseh, maih ramsung huap in siseh, leilung pi humhual ding a thupi zia minung ruahnak sungah potsuak dingin cangvaihnak a nei tu pawl hmuahhmuah a lawm hai. Cule, “Kan fanau pawl in kanmah in thohsuah tu kan kiangkap kan siatsuah a si ah cun hmailam hrangah ruahsan ding a um lo zia in zirh rero a si” ti’n a sim.\nKan tlanlennak hmuandum a simi leilungpi kan zohthat lo ruangah le kan unau pawl kan tuamhlawm awk that lo ruangah leilungpi le kan innhnen pawl lawng si loin, Sersiamtu par tiangah mawhnak nei ah kan cang. Curuangah kan leilungpi hi a thar in kan thlir sal ding a thu pi. Culawng si loin, kan leilungpi le kan milai pi pawl thawn tlaitluang zet ih pawlkomawknak kan neih a tul.\nLeilungpi hi kan saduhthah ih hman dingah kan hawl/finkhawm rero mi thilri pawl retnak ding hmun men a si lo. Zumtu pawl hrangah cun leilungpi cu Sersiamnak Thuthangtha pakhat a si. Ziangruangah tile, leilungpi cu minung nunnak a thok ter ih cuih nunnak cawmdawl nak dingah leilungpi le a sung um hmuahhmuah a sersiam tu Pathian ih kutcak lang ter tu a si. Leilungpi hi kan maih umnak hmun lawng a si lo; Pathian umnak inn khal a si. Curuangah upat tihzah thulhna kan thiam a tul. A thiangmi hmun ih tlangleng rero kan si. Hmun kip ih a um mi minung pawl in an luahmim hmun le ram cio ihsin in zirh mi cu, leilungpi tidam ding cun, kan dudawt le kan upat a tul timi a si.\nKiangkap humhual dingah lungthlengnak le cangvaihnak\nKan leilungpi siatsuah tu ral pawl do neh ding cun, kiangkap humhualnak thawn pehpar in lungthlengnak kan neih ding le kan tuan thei mi tuan dingah cangvaihnak kan neih ta a tul tiah Pope Francis cun a sim.\nLeilungpi humhual ding thawn pehpar in ram uktu pawl hnen ah Pope Francis in a thupi zet mi leitlun huap tonawk khawmnak le rorel khawmnak pahnih hoha dingin a forhfial hai a si. Pakhat cu China ram, Kunming khuapi ah tui kum (2020) October thla sung ah ‘COP15 on Biodiversity in Kunming, China’ timi thulu thawn tuah ding a si ih a dang pakhat cu UK ram, Glasgow khuapi ah tui kum thotho November thla ah ‘COP26 on Climate Change in Glasgow, UK’ timi thulu thawn tuah ding a si.\nHmuntin, ramtin khal ah maih ti thei tawk in cangvaihnak nei cio dingah Pope Francis in a sawm hai, ziangah tile Earth Day timi khal cu hi ti vek ih a rak thok mi pakhat a si.


THIR TANGKA 2 HMANGIH THUANTHU MAWI - Chinland Today Media\nTHIR TANGKA 2 HMANGIH THUANTHU MAWI\nMarch 11, 2013 2:14 am·0 comments\nKum 1945, October 27 ni ah Brazil ramsung ih khawte pakhat asi mi Pernambuco ah leiletmi, lothlomi sungkua ihsin nauhak mipa pakhat a rungsuak. Cui nauhak pa tei innsang cu an harsatuk ih kum 4 a ti ihsin lamzin kap ah thil zuarin a vak ring. Tampi hman a ngah theilo ih rilrawng ih a umcaan tampi a um ih thuamhnaw hruh ding tha khal a nei tuk lo. Cui nauhakpa cun tlawng an kailo caan hmuahhmuah ah cun a rualpipawl thawn mi kedam tifaisak in sum an hawl ringring. Kedam tifai ding an hmuhlo caan hi cu rawl lo ih an um caan asi.\nKum 12 a ti ah tlaikhat cu nauhak pa cun a rualpi 2 a sawm ih rawldawr neitupa hnenah kedam tifai ding a neih le neihlo an va sut. Rawldawr neitupa cun a neih thu a sim cun an 3 in an cuhaw hai. Cucun cupa cun a kedam tifai tu cu thir tangka 2 a pe ding ih cumi thawn ziang an tuah ding ti cu pakhat hnu pakhat a sut hai ih pakhat in “ Zinglam ihsin rawl ka ei hrihlo. Hiti ih ka um vivo cun rilrawng in ka thi ngainngai ding” ati. Pakhat leh cun “ Kan inn ah rawl kan neihlonak ni 3 asi zo, curuangah paisa ka ngah atul. Ngahlo ih ka tlung asi ah cun inn ka thlen tikah vuakka tuar ding” at. Cucun nauhak pa cun milian pai kut ih thir tangka 2 cu a zoh ih malte a rei hnu ah “ Hi thir tangka 2 hi ka ngah asi ah cun ka rual le 2 hnen ah pa 1 veve in ka pe hai ding. An 2 in ka rualpi thatuk an si veve. An nih ih rawl an neihlo le an eilo caan a rei tuk zo. Keicu sun ah khan thil malte ka ei ih ka ril a rawng tuk hrih lo. Kedam tifainak dingah tha ka nei lai” ati. Cui a tongkam cu milian pa le a dawr sungih totu zate cun mak an ti zet. Milian pa cun nauhak pa cu a kedam a tifai ter. Thir tangka 2 a pe ih a zohthlun vivo.A rual le 2 pa 1 veve in a pe ngaingai ti kha a hmu.\nNi reilote ah milian pa cun nauhak pa cu a hawl. Tlawng an kailo tikcu caan pohpoh ah a rawldawr ih hna ra tuan ding in a sawm. Rawl a cawm, midang hnak hman in a tuanman a petam sawn. Cucu, a ai ih farah le rethei a bomnak ruangih a parih thiltha ra thlengmi asi. Mi z bomnak hnak ih tam in bomnak a ngah sal asi. Caan tawkfang a rei in a tlawngkai a cawl ih hnatuannak zung pakhat ah a lut ve. Hnatuantupawl in an sinak le covo thatei an ngah theinak dingah dilnak a rak nei dah. Cutin kum 45 a kim in Workers’ Party timi a dinsuak. Kum 2002 ah :”Hiram ih umtu zaten ni khatah rawl voi thum kan ei ding” ti tlangaupi phah in hrilawknak ah a lut ve. Cutin, mipi ih duhnak le lawmnak a co ih an ram ih President 35 nak a rungsi. Kum 2006 ah a term hnihnak ah hril a si lala. President kum 8 a tuansungah a kamcian vek in an ramsung ih um upa 93% le nauhak 83% tluk in nitin rawl voi thum an ei ringring. A hruainak hnuai ah Brazil ram cu “ Hrampi eitu ram” timi ihsin : America khawmual ih Kiosa” timi ah a rungcang ih leitlun sumdawnnak ah a cakbik ram 10 nak ah a rungcang asi. Cupa cu zo dang silo in 2010 ih a hna ihsin bang Brazil President hlun Luiz Inacio da Silvaasi.\nIsrael Le Arab Doawknak (Six-Day War) Le Thilthleng Mallai


Chinmi Lakih Kan Pa Bik Pakhat Cu A Fapa In Mual In Liamsan Hnu Zarhkhatnak Ah In Cemsan – Meifar\nChinmi Lakih Kan Pa Bik Pakhat Cu A Fapa In Mual In Liamsan Hnu Zarhkhatnak Ah In Cemsan\nKum 73 mi Rev.Dr.Bernard Luai Hre cu September 29, 2021 zan nazi 12: 45 am (Myanmar time) ah mual in liamsan a si. Falam Baptist Church Kalaymyo ih lawi a si ih a hnaṭuanmi pawl cu NRSV Falam ṭongin a let rero lai, Khualsim Bible a let ṭheh, BTS Bible tlawngah zirhtu a ṭuan.\n“Rev. Dr. B. Luai Hre hi kan Laimi lakih kan pa pakhat a si. Theology lamah siseh, thil dangdang khalih kan thuron ringring mi le mithiam, mifim kan pa pakhat a si. Kan dung naite 22. 9. 2021 ah a fapa upabik Rev.Van Ceu Aung in mual in liamsan ih a tu a pa in in fehsan lala cu a poi taktak.\nHiti vekih mual in liamsan mai cu poi kan ti in kan siang lo tuk. Hmansehla Pathian lairelnak cu zohman ih kan el thei si lo. Na lei tisa nunnak hnakih tha sawn Bawipai taangsungah hahdamten na rak feh sung a si pei cu” tin Bawi Ceu in a tarlang.\nSeptember 22, 2021 nazi 5:47PM ah a fapa Rev. Van Ceu Aung @ Aung Aung cu tulai tlangrai natnak in in cemsan zo. Rev. Van Ceu Aung hi BTS Baibal Tlawng ih Vice Principal tuan rero lai a si, cun Bethel Theological Seminary ah lecturer tuan in Lairawn Baptist Church, Tanphu khua ah pastor a tuan phah.


Myanmar Miss 2 An Tlung Ngam Hrih Lo – Meifar\nLeitlun mimawi zuamawknak ah Myanmar ram aiawh ih teltu Myanmar Miss 2 cu tutiang an tlung ngam hrih lo. Miss Grand Myanmar Han Lay cu March thla ah Miss Grand International 2020 zuamawknak ah a tel ih mipi hmaiah “Myanmar mipi in leitlun huap bawmnak kan ṭul tuk” tin a ausuak.\nThailand media pawlin hmaiton thusutnak an nei ih Myanmar ramsung ih buainak pawl cu cipciar zetin a sim thluh ruangah Myanmar ramah a tlung ngam nawn lo. Ṭhenkhat thuthang ahcun Myanmar ralkap pawlin kai dingin warrant an suah zo tin an tarlang.\nThailand ramah aum lai ih Miss Grand International Organization pawlin an kilkhawi. Pakhat sawn cu leitlun mipi hmai ih Laithuam pholangtu Miss Universe Myanmar Thuzar Wint Lwin a si.\nAn zuamawknak ah “Pray For Myanmar” timi ca a keng, tualsung media pawlin hmaiton thusutnak an nei ih “Nitinten ralkap pawlin kan mipi pawl an kap that ringring” tin Myanmar ralkap ih sualnak pawl a relsuak.\nThuzar Wint Lwin khal a tlung ngam hrih lo ih US ramah aum lai, ṭhenkhat thuthang ah Myanmar ralkap pawlin kai dingin warrant an suah zo tin an tarlang. Asinan, Thuzar Wint Lwin in “Kai dingin warrant an suah timi cu thuthang dik lo a si.\nAsinan, rampi ka suahsan ruangah risk in ka tlung ngam hrih lo, a cang thei a si ahcun inn tlung cu ka cak tuk. Hitawk ah a sinpi dandan in ka um hrih ding. Thuthang diklo ka lo simfiang, nan zaten fimkhur zetin um uh” a ti. Thuzar Wint Lwin cu We Are JEMmodel agency pawlin American model ṭuan dingin an sawm ih hmalakdan ding pawl an tawlrel rero lai.\nCatholic Biakinn Ah Ralkap Pawl Ih Bomb A Tla Puak Ih Biakinn Sungih Relh Minung 4 An Thi


Min Aung Hlaing Cu KIA Pawl Ruangah Puta-O A Feh Ngah Lo, Kachin Ramsung Ah Banhla Hmuan A Zoh – Meifar\nMyanmar ramsung thuneihnak latu Min Aung Hlaing cu Myanmar ramsung ah a tlawngkual vivo. September 18 zinglam nazi 10:00 hrawngah Kachin khawpi Myitkyina a thleng fel ih sunglawi zetin ralkap cozah tantu pawlin an rak hmuak.\nThuneihnak a lak ihsin Kachin ram a veikhat tlawnnak a si. September 18 sun cu Myitkyina khawpi ah a cam ih ralkap bawi pawl hmaiah thusimnak anei. September 19 zing ah Puta-O lamah a feh tum ih ramri ih um BGF pawl hotu le ralkap pawl hotu ton a tum.\nAsinan Puta-O fehnak lamzin cu KIA pawlin an rak khar thluh ih zohman feh an siang lo. Min Aung Hlaing khal feh an siang lo ruangah Lashio khawpi lamah an pial tin tualsung mi pakhat in Kachin News hnenah a sim thei.\nLashio khawpi ah ralkap cozah duhtu khuanu khuapa pawl thawn an tongaw ih “Cet hrang hmanmi siiti, ei le in hrang siiti pawl cu ramdang ah an kuat rero zo ruangah ramsung ah Electric tlangleng, Electric bus le leihnuai tlangleng pawl an tuah cing ding thu cu suangaw zetin a sim thei.\nHmun dangih arak tlawng lai khalah, “Banhla cing uh, hnawiti anei ṭhami cawpi pawl zuat uh. A cangkangmi banhla cing dan in cing uh. Ramsung hrang lawng siloin ramdang ah kan zuarsuak dingih khawpi tin ah Electric bus kan hmang thei ding, tlangleng khal Electric hmangmi pawl kan nei thei ding” tin forhfialnak arak nei zo. Tuiṭum ih a tlawnnak Kachin ramsung khalah banhla hmuan ah a feh ih banhla an cingdan pawl a zoh rero.\nCDF-Mindat In Palik 6 Le Ralkap 2 An That, CDF Pasalṭha Pakhat A Nunnak A Liam


Pathian ih Hminthannak - Chinland Today Media\nDecember 9, 2012 12:53 am·0 comments\nBible Siar Ding: John 2:13-22\nCutikah a dungthluntu pawl in, “Maw Pathian, Na inn ka tlaihsannak cu ka lung sungah meisa bangin a alh” tiah Ca Thianghlim ih a rak timi kha an vun mang saal.\n– Johan 2:17\nKa rualpi pakhat cu kan community sungih umnak inn nei lo pawl bawm dingah thinlung takin duhnak a nei. Amah cu organization pakhat thawn kom aw in inn nei lo pawl bom thei daan ding program a tuah. Ka rualpi dang pakhat cun khuahlan mawttaw pawl khawl duhnak thinlung a nei. Raalringzet in a rem ttha ih khuahlan hlawnthil kilkhawitu ah a hung cang.\nThil pakhat asilole minung pakhat parih thahiarnak thinlung kan neih tikah cuih thahiarnak (passion) cu kan nunnak cangvaitertu le mawngtu tha pakhat ah a cang. Minung cu thil pakhatkhat – mawttawka, innsungsang, hnattuan, ei le in, tivek ah duhhiarnak nei thei hlir kan si. Sihmansehla mi paziat in so Pathian hrangah nung dingin duhhiarnak kan neih?\nJesuh cu Biakinn (Temple) sungih a luh tikah, A Pa ih inn sungih thil umtu daan pawl in a thin a natter. Hmun thianghlim ih a leenglam khaan, Gentile mi pawl le nunau pawl ih Yahweh an biaknak hmun cu paisa thlenghtu pawl ih amiat hawlnak hmun ah a cang. Pathian hrangah duhhiarnak nasatak neitu Jesuh cu um men thei loin cangvai ko cumi cun a tuah. Amai’ hrangah a si lo, A Pa, thianghlim le upat sunloih tlak hrang sawn ah a si.\nPathian in Biakinn thianhlimter ding cu in fial ngelkher lo men thei, asinan A hrangah nung dingin duhhiarnak neitu si dingin in duhsak thluh a si.\nThianghlim Bawipa, Na hrangah le Na hminthannak dingah hiarhalzet ih nun duhnak thinlung i neihter hram aw.\nPathian hminthannak dingah tuni ah duhhiarnak ka nei maw?


Chin's Got Talent Hrang Mipi Sawmnak Catar An Kuat Thok - Chinland Today Media\nChin’s Got Talent Hrang Mipi Sawmnak Catar An Kuat Thok\nJanuary 10, 2017 3:54 am·0 comments\nChin mino pawl kut themthiam pawl pholangnak ding hrang ih caan tha a si mi, a veikhatnak Chin’s Got Talent hrang ih mipi sawmnak catar pawl cu tuini ihsin Chin ramkulh hmun dangdang pawl ah an kuat thok.\n‘Singapore ihsin mizan ah kan ngah ih Chin ramkulh le Lairawn ih Chin mipitamnak hmun pawl ah mipi tamsin ih an theih theinak ding ah kan kuat thluh zo, thaisun ihsi an tar thok ding’ tiin Myanmar ram sung ih pehtlaihnak tuanvo latu pakhat Cung Awng cun Chinland Today Media hnenah a sim.\n‘Chin ramkulh khawte ih Chin mino thilthiam nei pawl, mipi hmaiih pholannak nei ngah hrih lo mi pawl hrang caantha tuahsak dinghi kan tumtahbik mi pakhat a siih Chin ramkulh le Lairawn Chin mi zate ih an tel thei ding hi kan saduhthah bik mi a si’ tiin Chin’s Got Talent tawlreltu Mai Jemie Eng cun a sim.\nA veikhatnak ih tel thei ding mi pawl cu Hlasak, Lam, Capoh, Hlarem tvp an si dingih lawmman pawl cu a hnuai lam vekin an si ding.\nPakhatnak: 2,000,000 MMK Pahnihnak: MMK1,500,000 Pathumnak MMK 1,000,000 Palinak : MMK 500,000 le mipi pawl ih duh co bik hrang MMK 300,000 a si ding.\nDilnak ca pawl dil duh hrang (http://bit.ly/2iqNKHc) lak theih a si ding.#